text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Mateo 19:1-30
19 Katapos ni Jesus mag-istorya, binaya hiya ha Galilea ngan kinadto ha mga lugar ha giutan han Judea ha tabok han Jordan.2 Sinunod liwat ha iya an damu nga tawo, ngan iya gintambal hira didto.3 Ngan dinaop ha iya an mga Pariseo basi sarihan hiya, nga nasiring: “Igintutugot ba han balaud nga idiborsyo han usa nga lalaki an iya asawa tungod han bisan ano nga hinungdan?”4 Binaton hiya: “Waray ba niyo mabasa nga hiya nga naghimo ha ira ha tinikangan ginhimo hira nga lalaki ngan babaye5 ngan nagsiring: ‘Tungod hini, babayaan han lalaki an iya tatay ngan an iya nanay ngan magpapadayon nga kaupod han iya asawa, ngan hira nga duha magigin usa nga unod’?6 Salit diri na hira duha kondi usa na la nga unod. Kon sugad, an gintampo han Dios diri pagbulagon han tawo.”7 Nagpakiana hira: “Kay ano man nga nagsugo hi Moises nga an bana sadang maghatag hin kasuratan ha pagdiborsyo basi bulagan an iya asawa?”8 Binaton hi Jesus: “Tungod ha katig-a han iyo kasingkasing gintugotan kamo ni Moises nga idiborsyo an iyo asawa, kondi diri sugad hito ha tinikangan.9 Susumatan ko kamo nga an bisan hin-o nga makigdiborsyo ha iya asawa ngan mag-asawa hin iba nag-aadulteryo, labot la kon an iya asawa nagbuhat hin imoralidad.”10 An mga disipulo nagsiring ha iya: “Kon sugad hito an pag-asawa, mas maopay nga diri na la mag-asawa.”11 Nagsiring hiya: “Diri ngatanan makakahimo hito, kondi an mga may regalo la.12 Kay may mga yunuko* na tikang pa han katawo, ngan may mga yunuko nga ginhimo nga yunuko han mga tawo, ngan may mga yunuko liwat nga ginhimo an ira kalugaringon nga yunuko tungod han Ginhadian han langit. Kon mahihimo han usa nga magin sugad hito, maopay ito.”13 Katapos, gindara kan Jesus an kabataan basi bendisyonan hira ngan mag-ampo para ha ira, pero ginpugngan hira han mga disipulo.14 Pero hi Jesus nagsiring: “Pabay-i an kabataan, ngan ayaw hira pugngi pagkadi ha akon, kay an Ginhadian han langit para ha mga sugad ha ira.”15 Ngan iya ginbendisyonan hira, katapos linakat hiya.16 Kitaa! May usa nga dinaop kan Jesus ngan nagsiring: “Magturutdo, ano an maopay nga kinahanglan ko buhaton basi makarawat an kinabuhi nga waray kataposan?”17 Binaton hiya: “Kay ano nga ginpapakianhan mo ako kon ano an maopay? Waray iba nga maopay kondi an Dios. Pero kon karuyag mo makarawat an kinabuhi, padayon nga tumana an mga sugo.”18 Nagpakiana hiya: “Hain hito nga mga sugo?” Binaton hi Jesus: “Diri ka magpatay, diri ka mag-adulteryo, diri ka mangawat, diri ka magtestigo hin buwa;19 pasidunggi an imo tatay ngan an imo nanay, ngan higugmaa an imo igkasi-tawo sugad ha imo kalugaringon.”20 Nagsiring ito nga batan-on nga lalaki: “Ginbubuhat ko na ito ngatanan, ano pa an akon kulang?”21 Binaton hi Jesus: “Kon karuyag mo mag-alagad hin bug-os ha Dios, ibaligya an imo mga panag-iya ngan ihatag ha mga pobre, ngan magkakaada ka bahandi ha langit, ngan kadi, sunod ha akon.”22 Pakabati hini han batan-on, linakat hiya nga masurub-on, kay damu an iya panag-iya.23 Salit hi Jesus nagsiring ha mga disipulo: “Ha pagkamatuod, susumatan ko kamo nga makuri makasulod ha Ginhadian han langit an riko* nga tawo.24 Susumatan ko liwat kamo: Mas masayon pa an kamel makalusot ha luho han dagum kay ha makasulod ha Ginhadian han Dios an riko nga tawo.”25 Han mabatian ito han mga disipulo, nahipausa gud hira ngan nagsiring: “Hin-o gud ba an matatalwas?”26 Ginkita hira ni Jesus ha nawong ngan ginsidngan: “Ha mga tawo imposible ini, pero ha Dios an ngatanan posible.”27 Binaton hi Pedro: “Kitaa! Ginbayaan namon an ngatanan ngan sinunod ha imo. Ano an makakarawat namon?”28 Hi Jesus nagsiring ha ira: “Ha pagkamatuod, susumatan ko kamo nga kon bag-uhon na an ngatanan, ha panahon nga an Anak han tawo lumingkod ha iya mahimayaon nga trono, kamo nga nasunod ha akon malingkod liwat ha 12 nga trono ngan maghuhukom ha 12 nga tribo han Israel.29 Ngan an bisan hin-o nga binaya ha ira mga balay o kabugtoan o tatay o nanay o mga anak o katunaan tungod ha akon ngaran makarawat hin mas damu pa gud hito ngan makakapanunod han kinabuhi nga waray kataposan.30 “Pero damu nga nahiuuna an mahiuurhi, ngan an nahiuurhi mahiuuna.


c: text/html

text:
Sur-subangan na Asya
An Sur-subangan na Asya sarong sub-rehiyon kan Asya na kompwesto kan mga nasyon na namumugtak sa sur kan Tsina, subangan kan Indya asin norte kan Australya.
Bangâ[liwaton | liwaton an gikanan]
An Sur-Subangan na Asya iyo an kahiwasan na binibilog kan mga nasyon na:
- Brunei
- Kambodya
- Indonesya
- Laos
- Malaysia
- Myanmar
- Filipinas
- Singapura
- Tailandia
- Subangan na Timor
- Bietnam
Heograpiya[liwaton | liwaton an gikanan]
Nababangâ an Sur-subangan na Asya sa duwang rehiyon, an Kadagaan na Sur-Subangan na Asya asin an Kadagatan na Sur-Subangan na Asya.

robotstxt: allowed

filter: keep


text:
PAGKINABUHI SUGAD NGA MGA KRISTIANO
Kultibara an Diosnon nga mga Kalidad—Pagtoo
KON KAY ANO NGA IMPORTANTE:
Kinahanglan an pagtoo basi mapalipay gud an Dios.—Heb 11:6
An pagtoo ha mga saad han Dios nabulig ha aton nga mailob an mga pagsari.—1Pe 1:6, 7
An kakulang hin pagtoo mahimo magresulta ha pakasala.—Heb 3:12, 13
KON PAONAN-O ITO BUBUHATON:
Basaha an Pulong han Dios ngan pamalandonga ito.—Ro 10:17; 1Ti 4:15
Pirme makig-upod ha mga tawo nga may pagtoo.—Ro 1:11, 12
KITAA AN VIDEO NGA KULTIBARA AN NAGPAPARIG-ON HAN PAGKAMAUNUNGON—PAGTOO, NGAN BATONA AN MASUNOD:


text:
LEKSYON 14
Ano nga mga Eskwelahan an Igintatagana Para ha mga Payunir?
An teokratiko nga edukasyon maiha na nga ginagamit han mga Saksi ni Jehova. May espesyal nga mga eskwelahan nga igintatagana para ha mga bug-os-panahon nga nagsasangyaw mahitungod han Ginhadian basi bug-os nga matuman nira an ira ministeryo.—2 Timoteo 4:5.
Pioneer Service School. Katapos hin usa ka tuig nga pag-regular payunir, awtomatiko nga nakaenrol an usa ha unom ka adlaw nga pag-ekswela nga mahimo dumarahon ha usa nga Kingdom Hall. Katuyoan hini an pagbulig ha payunir nga magin mas duok kan Jehova, mas epektibo ha ngatanan nga bahin han ministeryo, ngan makapadayon nga matinumanon ha pag-alagad.
School for Kingdom Evangelizers. Inin duha ka bulan nga pag-eskwela gindisenyo ha pagbansay ha eksperyensyado nga mga payunir nga andam bumaya ha ira lugar basi mag-alagad diin man hira itoka. Hito nga paagi, baga hin nasiring hira, “Iini ako; pakadtoa ako,” sugad nga pagsubad ha pinakabantogan nga Ebanghelisador nga nabuhi dinhi ha tuna, hi Jesu-Kristo. (Isaias 6:8; Juan 7:29) Ha ira pagbalhin, bangin kinahanglan mas pasimplehon nira an ira pagkinabuhi. An kultura, klima, ngan pagkaon bangin iba gud ha ira nahiaraan. Bangin kinahanglan pa ngani nira mag-aram hin iba nga yinaknan. Ini nga eskwelahan nabulig ha solo nga kabugtoan nga kalalakin-an, kababayin-an, ngan mga mag-asawa, nga 23 tubtob 65 anyos, ha pagpatubo han mga kalidad nga ira pagkikinahanglanon ha ira toka ngan han mga abilidad nga mabulig ha ira basi bug-os nga magamit hira ni Jehova ngan han iya organisasyon.
Watchtower Bible School of Gilead. Ha Hebreo, an “Gilead” nangangahulogan hin “Pundok hin mga Saksi.” Tikang han kaestablisar han Gilead han 1943, sobra 8,000 nga naggradwar hini an igintoka nga mga misyonero basi magpamatuod ‘tubtob ha sidsid han tuna,’ ngan maopay gud an resulta. (Buhat 13:47) Pananglitan, han siyahan nga may iginpadara ha Peru nga mga naggradwar hini, waray pa kongregasyon didto, pero yana sobra 1,000 na. Han inabot ha Japan an amon mga misyonero, waray pa magnapulo an Saksi didto, kondi yana sobra 200,000 na. Inin lima ka bulan nga pag-eskwela nag-uupod hin pag-aram hin maopay han Pulong han Dios. An mga espesyal payunir, misyonero, Bethelite, o paramangno han sirkito gin-iimbitar nga umiskwela ha Gilead para hin duro nga pagbansay basi makabulig ha pagpauswag ngan pagparig-on han bug-os-kalibotan nga buruhaton.
Ano an katuyoan han Pioneer Service School?
Para kan kanay gindisenyo an School for Kingdom Evangelizers?


text:
Kon Kay Ano nga Importante Pa Gihapon an Pagin Mapainubsanon
“An kaupud han mga ubus amo an kinaadman.”—PROB. 11:2.
KARANTAHON: 38, 69
1, 2. Kay ano nga iginsalikway han Dios an usa nga tawo nga mapainubsanon hadto? (Kitaa an retrato ha tinikangan hini nga artikulo.)
HAN nagtikang pagmando hi Hadi Saul ha kadaan nga Israel, mapainubsanon hiya ngan gintatahod han mga tawo. (1 Sam. 9:1, 2, 21; 10:20-24) Kondi waray pag-iha, nagin paragbuot hiya. Han an propeta han Dios nga hi Samuel waray umabot ha Gilgal ha itinanda nga oras, waray na makaghulat hi Saul. Hito nga takna, an mga Pilisteohanon nangangandam na para ha girra, ngan ginbabayaan na hi Saul han mga Israelita. Posible nga naghunahuna hi Saul, ‘Kinahanglan ko gud gumios dayon.’ Salit naghalad hiya ha Dios bisan kon waray hiya katungod ha pagbuhat hito. Pero waray malipay hito hi Jehova.—1 Sam. 13:5-9.
2 Han inabot hi Samuel ha Gilgal, ginsaway niya hi Saul. Imbes nga karawaton ni Saul an pagsaway, nagbiling hiya hin pasangil, ginbasol an iba, ngan naghunahuna nga gutiay la nga butang an iya ginhimo. (1 Sam. 13:10-14) Ito an tinikangan han iya mga buhat nga nagpapakita hin pagin paragbuot nga nagin hinungdan nga nawara an iya pagkahadi, ngan labaw ha ngatanan, an pag-uyon ni Jehova. (1 Sam. 15:22, 23) Bisan kon ha tinikangan maopay nga tawo hi Saul, ha urhi nagin paragbuot hiya nga nagresulta han iya makasurubo nga kamatayon.—1 Sam. 31:1-6.
3. (a) Ano an panhunahuna han damu nga tawo mahitungod ha pagin mapainubsanon? (b) Ano nga mga pakiana an aton hihisgotan?
3 Ha kalibotan nga kalyap an kompetisyon, damu an naghuhunahuna nga kinahanglan nira ipakita nga labaw hira ha iba basi magin malampuson, salit bangin diri gud hira magpaubos. Pananglitan, usa nga sikat nga artista nga nagin politiko an nagsiring: “Diri gud aplikado ha akon an pagin mapainubsanon—ngan diri unta ako magin sugad hito bisan san-o.” Kondi kay ano nga importante pa gihapon an pagin mapainubsanon? Ano an pagin mapainubsanon, ngan ano an diri iginpapasabot hito? Ngan paonan-o kita makakapabilin nga mapainubsanon bisan pa ha magkuri nga kahimtang o maraot nga pagtratar ha aton han iba? Hini nga artikulo, babatunon naton an siyahan ngan an ikaduha nga pakiana, ngan an ikatulo hihisgotan ha sunod nga artikulo.
KAY ANO NGA IMPORTANTE AN PAGIN MAPAINUBSANON?
4. Ano an pagin paragbuot?
4 Iginpapakita han Biblia nga an ‘pagpalabilabi,’ o pagin paragbuot kabaliktaran han pagpaubos. (Basaha an Proberbios 11:2.) Hi Hadi David maaramon nga naghangyo kan Jehova nga buligan hiya nga diri magin paragbuot. (Sal. 19:13) Ano an pagin paragbuot? Amo ito an pagdesisyon la dayon o waray pagtahod nga pagbuhat han mga butang nga waray katungod an usa ha paghimo hito. Tungod han aton napanunod nga sala, usahay nagigin paragbuot kita. Pero sugad han iginpapakita han ehemplo ni Hadi Saul, kon nahiara na kita nga magin paragbuot, diri mag-iiha, madadaot an aton relasyon ha Dios. An Salmos 119:21 nasiring mahitungod kan Jehova: ‘Imo ginsasaway an mapalabilabihon.’ Kay ano nga ginbubuhat Niya ito?
5. Kay ano nga peligroso gud an pagin paragbuot?
5 An pagin paragbuot mas peligroso kay han pakabuhat hin diri tinuyo nga sayop. Kay ano? Siyahan, kon nagigin paragbuot kita, diri naton napapasidunggan hi Jehova sugad nga aton Soberano. Ikaduha, kon ginbubuhat naton an mga butang nga waray kita katungod, posible nga madaot an aton relasyon ha iba. (Prob. 13:10) Ngan ikatulo, kon nagigin paragbuot kita ngan masabtan ito han iba, bangin mapaawod o maalohan kita. (Luc. 14:8, 9) Matin-aw, waray maopay nga epekto an pagin paragbuot. Salit sugad han iginpapakita han Kasuratan, importante nga padayon kita nga magin mapainubsanon.
ANO AN NAHIUUPOD HA PAGIN MAPAINUBSANON?
6, 7. Ano an nahiuupod ha pagin mapainubsanon?
6 Ha Biblia, an pagin mapainubsanon nagtutudlok ha diri pagpaimportante ha kalugaringon o diri pagin hambog. (Fil. 2:3) An usa nga mapainubsanon may-ada timbang nga panhunahuna han iya mga abilidad ngan nahihimo, nakarawat han iya mga sayop, ngan andam mamati ha mga suhestyon ngan ideya han iba. Nalilipay gud hi Jehova ha mga mapainubsanon.
7 Iginpapakita han Biblia nga an pagin mapainubsanon nagtutudlok liwat ha pagkaada timbang nga panhunahuna ha aton kalugaringon ngan pagkilala han aton mga limitasyon. Ha orihinal nga linggwahe para hini nga pulong, baga hin aada an pagpabug-at ha kon paonan-o an pagkilala ha aton mga limitasyon sadang makaapekto ha aton pagtratar ha iba.
8. Ano an pipira nga pangirilal-an nga nagigin diri na kita mapainubsanon?
8 Ano an posible nga mga pangirilal-an nga nagigin diri na kita mapainubsanon? Tagda an pipira hini. Bangin ginhuhunahuna naton an aton kalugaringon o an aton pribilehiyo nga mas labaw kay han iba. (Roma 12:16) Bangin sobra nga ginpapabilhan naton an aton kalugaringon. (1 Tim. 2:9, 10) O bangin iginpipirit naton ha iba an aton mga opinyon tungod han aton katungdanan, impluwensya, o kalugaringon nga panhunahuna. (1 Cor. 4:6) Kasagaran nga kon sugad na hini an aton ginbubuhat, diri kita maaram nga nagigin diri na kita mapainubsanon.
9. Kay ano nga an pipira nagin paragbuot? Paghatag hin ehemplo tikang ha Biblia.
9 Bisan hin-o mahimo magin diri mapainubsanon kon magpapadaog hiya ha makasasala nga mga hingyap. Damu an nagin paragbuot tungod han ira hakugnon nga mga hingyap, kaawa, ngan duro nga kasina. Nahitabo ito ha pipira nga tawohan ha Biblia sugad kanda Absalon, Usiya, ngan Nabukodonosor salit iginbutang hira ni Jehova ha kaalohan.—2 Sam. 15:1-6; 18:9-17; 2 Kron. 26:16-21; Dan. 5:18-21.
10. Kay ano nga diri naton sadang hukman an motibo han iba? Paghatag hin ehemplo tikang ha Biblia.
10 Kondi may iba pa nga hinungdan kon kay ano nga an usa bangin diri magin mapainubsanon. Pananglitan, tagda an asoy ha Genesis 20:2-7 ngan ha Mateo 26:31-35. An ginbuhat ba nira Abimelek ngan Pedro nga baga hin nagin paragbuot hira resulta han ira makasasala nga mga hingyap? O diri la hira maaram han bug-os nga detalye, o waray anay nira hunahunaa an ira desisyon? Tungod kay diri kita nakakabasa han kasingkasing, maaramon ngan mahigugmaon kon diri dayon naton huhukman an motibo han iba.—Basaha an Santiago 4:12.
PAGKILALA HAN ATON PAPEL HA KAHIKAYAN HAN DIOS
11. Ano an kalabotan han pagin mapainubsanon ha pagkilala han aton papel ha kahikayan han Dios?
11 Makikita an pagin mapainubsanon han usa kon ginkikilala niya an iya papel ha kahikayan han Dios. Sugad nga organisado nga Dios, gintatagan ni Jehova an tagsa ha aton hin toka ha iya organisasyon. An tagsa ha aton may iba-iba nga papel ha kongregasyon, pero kita ngatanan kinahanglanon. Tungod han diri matupngan nga pagkabuotan ni Jehova, gintatagan niya an tagsa ha aton hin partikular nga regalo, abilidad, o talento. Magagamit naton ito ha pagdayaw ha iya ngan ha pagbulig ha iba. (Roma 12:4-8) An aton pagin tinaporan nagpapakita nga ginpapasidunggan kita ni Jehova, nasarig hiya ha aton, ngan gintatagan kita niya hin responsabilidad.—Basaha an 1 Pedro 4:10.
12, 13. Kay ano nga diri kita sadang mahipausa kon an aton papel ha kahikayan han Dios nagbabag-o ha panapanahon?
12 Tigamni nga diri permanente an aton papel ha kahikayan han Dios; mahimo ito magbag-o paglabay han panahon. Tagda an ehemplo ni Jesus. Ha tinikangan, hiya la an kaupod ni Jehova. (Prob. 8:22) Katapos, bumulig hiya kan Jehova ha paglarang ha mga anghel, ha uniberso, ngan ha tawo. (Col. 1:16) Ha urhi, nagkaada hiya bag-o nga toka; ginsugo hiya nganhi ha tuna. Natawo hiya sugad nga waray mahihimo nga minasus-an ngan nagin adulto. (Fil. 2:7) Katapos ighalad ni Jesus an iya kinabuhi, bumalik hiya ha langit sugad nga espiritu basi magin Hadi ha Ginhadian han Dios han 1914. (Heb. 2:9) Kondi diri ito an kataposan nga pagbag-o han iya toka. Katapos han Usa ka Yukot ka Tuig nga Pagmando ni Jesus, iya igbabalik an Ginhadian kan Jehova basi an “Dios gud la an magmando han ngatanan.”—1 Cor. 15:28.
13 Makakalaom liwat kita nga magbabag-o an aton mga toka ha panapanahon bangin tungod han aton ginhihimo nga mga desisyon. Pananglitan, solo ka ba hadto pero yana may asawa na? May-ada ka na ba mga anak? Ginpasimple mo ba yana an imo kinabuhi basi makag-alagad hin bug-os-panahon? An tagsa hito nga desisyon nag-uupod hin pribilehiyo ngan responsabilidad. An aton nagbabag-o nga kahimtang mahimo makaapekto ha aton papel ha kahikayan han Dios—mahimo ito makadugang o makaiban han aton toka. Batan-on ka man o edaran, mahimsog o maluya, maaram hi Jehova kon paonan-o an tagsa ha aton makakag-alagad ha iya ha pinakamaopay nga paagi. Diri hiya naglalaom han diri naton mahihimo; lugod, gin-aapresyar gud niya an ngatanan nga aton ginbubuhat para ha iya.—Heb. 6:10.
14. Paonan-o an pagin mapainubsanon makakabulig ha aton nga magin kontento ngan malipayon ha bisan ano nga kahimtang?
14 Nalipay gud hi Jesus ha tagsa niya nga toka, salit kita liwat mahimo magin malipayon ha aton toka. (Prob. 8:30, 31) An mapainubsanon nga tawo kontento han iya presente nga toka o responsabilidad ha kongregasyon. Diri hiya sobra nga naghihinunahuna mahitungod ha mga pribilehiyo ha tidaraon o ha mga nahihimo han iba. Lugod, nangangalimbasog hiya nga magpokus ngan magin malipayon ha iya presente nga toka kay gintatagad niya ito nga tikang kan Jehova. Ginrirespeto liwat niya an toka nga iginhatag ni Jehova ha iba. An pagin mapainubsanon nabulig ha aton nga magin malipayon ha pagpasidungog ngan pagsuporta ha iba.—Roma 12:10.
KON ANO AN DIRI IGINPAPASABOT HAN PAGIN MAPAINUBSANON
15. Ano an aton mahibabaroan ha pagin mapainubsanon ni Gideon?
15 Hi Gideon maopay gud nga ehemplo ha pagin mapainubsanon. Han nagpakita ha iya an anghel ni Jehova ha siyahan nga higayon, ginsumat dayon niya ha anghel an iya ubos nga gintikangan ngan mga kwalipikasyon. (Huk. 6:15) Han ginkarawat ni Gideon an toka ni Jehova ha iya, ginsiguro ni Gideon nga nasasabtan niya kon ano an nahiuupod hito nga toka, ngan sinarig hiya ha giya ni Jehova. (Huk. 6:36-40) Marig-on ngan maisugon hi Gideon; pero maaramon liwat hiya. (Huk. 6:11, 27) Waray niya gamita an iya toka basi magin prominente. Lugod, han natuman na niya an iya toka, malipayon nga inuli hiya ha ira lugar.—Huk. 8:22, 23, 29.
16, 17. Ano an ginkukonsiderar han usa nga mapainubsanon kon naghuhunahuna hiya nga pauswagon an iya espirituwalidad?
16 An pagin mapainubsanon diri nangangahulogan nga diri na kita magkakab-ot o makarawat hin dugang nga pribilehiyo ha pag-alagad. Kita ngatanan gin-aaghat han Kasuratan nga mag-uswag. (1 Tim. 4:13-15) Kondi nagpapasabot ba ini nga kinahanglan kita magkaada bag-o nga toka? Diri man. Pinaagi han bulig ni Jehova, mahimo kita mag-uswag ha espirituwal anoman an aton toka yana. Padayon liwat naton nga makukultibar an mga abilidad nga iginhatag ha aton ni Jehova basi mas makag-alagad ha iya ngan makabulig ha iba.
17 Antes kumarawat hin bag-o nga toka an mapainubsanon nga tawo, nangangalimbasog anay hiya nga masabtan kon ano an nahiuupod hito nga toka. Katapos, tangkod nga gin-uusisa niya an iya kahimtang. Pananglitan, kon karawaton niya an dugang nga responsabilidad, maaasikaso ba niya ito nga diri napapabay-an an iba nga importante nga mga butang? Mahimo ba niya itapod ha iba an iya presente nga toka basi makarawat niya an bag-o nga pribilehiyo? Kon diri an baton ha bisan usa hini nga mga pakiana, bangin mas maopay nga ihatag ha iba an bag-o nga toka. An pag-ampo ngan sinsero nga pag-usisa han aton kalugaringon mabulig ha aton nga malikyan an pagbuhat hin labaw ha aton mga abilidad ngan limitasyon. An pagin mapainubsanon bangin magpagios ha aton nga diri karawaton an toka.
18. (a) Ano an hihimoon han usa nga mapainubsanon kon ginkarawat niya an bag-o nga toka? (b) Paonan-o an Roma 12:3 mabulig ha aton nga magin mapainubsanon?
18 Kon ginkarawat naton an bag-o nga toka, an ehemplo ni Gideon nagpapahinumdom ha aton nga kinahanglan naton sumarig ha giya ngan bulig ni Jehova basi maglampos. Ngani, kita ngatanan gin-aaghat nga ‘maglakat ha mapainubsanon kaupud han aton Dios.’ (Mika 6:8) Salit kon nakakarawat kita hin bag-o nga responsabilidad, kinahanglan kita mag-ampo ngan mamalandong kon ano an ginsisiring ni Jehova ha aton pinaagi han iya Pulong ngan organisasyon. Kinahanglan naton ipahiuyon an aton mga pitad ha paggiya ni Jehova. Hinumdumi nga diri an aton abilidad an ‘nakakapabantog’ ha aton, kondi an pagin mapainubsanon ni Jehova. (Sal. 18:35) Salit an mapainubsanon nga paglakat kaupod han Dios mabulig ha aton nga diri maghunahuna nga labaw kita ha iba o sobra nga minuson an aton kalugaringon.—Basaha an Roma 12:3.
19. Kay ano nga sadang naton kultibaron an pagin mapainubsanon?
19 An mapainubsanon nga tawo nagpapasidungog kan Jehova kay Hiya an aton Maglalarang ngan an Soberano ha Uniberso. (Pah. 4:11) An pagin mapainubsanon nabulig ha aton nga magin malipayon ngan kontento ha aton papel ha kahikayan han Dios. Nabulig liwat ito ha aton nga respetuhon an pagbati ngan opinyon han aton kabugtoan salit natitipigan an pagkaurosa han katawohan ni Jehova. An pagin mapainubsanon nag-aaghat ha aton nga hunahunaon an iba nga mas labaw ha aton, ngan nabulig ito ha aton nga magin maaramon nga tungod hito nalilikyan an pakabuhat hin seryoso nga mga sala. Salit an pagin mapainubsanon importante pa gihapon ha ngatanan nga katawohan han Dios, ngan ginpapabilhan ni Jehova an mga nagkukultibar hito. Kondi ano man kon nasasarihan an aton pagin mapainubsanon? Ipapakita han sunod nga artikulo kon paonan-o kita mahimo makapabilin nga mapainubsanon bisan pa ha magkuri nga kahimtang.


text:
Paonan-o Naton Maipapakita nga Hinigugma Naton hi Jehova?
“Nahigugma kita kay una hiya nga naghigugma ha aton.”
KARANTAHON: 56, 138
1, 2. Sumala kan apostol Juan, paonan-o kita gintututdoan ni Jehova nga higugmaon hiya?
AN PAGPAKITA hin susbaranan amo an pinakamaopay nga paagi nga matututdoan han usa nga amay an iya anak. Hi apostol Juan nagsurat nga “nahigugma kita kay una [an Dios] nga naghigugma ha aton.” (1 Juan 4:19) Salit, matin-aw nga nagpakita hi Jehova hin waray kapariho nga susbaranan hin kinag-anak nga gugma nga mabulig ha aton nga higugmaon hiya.
2 Ha ano nga paagi ‘una nga naghigugma ha aton’ an Dios? Hi apostol Pablo nagsiring: “Iginpakita ha aton han Dios an iya gugma hini nga paagi: An Kristo namatay para ha aton samtang makasasala pa kita.” (Roma 5:8) Pinaagi ha paghatag han iya Anak sugad nga lukat para ha may pagtoo nga katawohan, iginpakita ni Jehova an tinuod nga kahulogan han gugma. Iginpapahayag ito pinaagi ha pagin mahinatagon, pagin diri makikalugaringon o pagin andam magsakripisyo. Tungod han daku nga sakripisyo han Dios, nagin posible ha aton nga magin duok ha iya basi makapahimulos han iya gugma ngan magpakita liwat hin gugma ha iya sugad nga balos.
3, 4. Paonan-o naton maipapakita an aton gugma ha Dios?
3 Gugma an nangunguna nga kalidad ni Jehova, salit nasasabtan naton kon kay ano nga nagsiring hi Jesus nga an pinakaimportante nga sugo han Dios amo an: “Higugmaa hi Jehova nga imo Dios ha bug-os mo nga kasingkasing, ha bug-os mo nga kalag, ha bug-os mo nga hunahuna, ngan ha bug-os mo nga kusog.” (Mar. 12:30) Hibabaroan naton ha ginsiring ni Jesus nga an gugma ha Dios, siyahan ha ngatanan, nag-uupod han aton kasingkasing. Kon diri bug-os an aton kasingkasing, diri malilipay hi Jehova. Kondi, hinbaroan naton nga an gugma ha Dios nag-uupod liwat han aton bug-os nga kalag, hunahuna, ngan kusog. Nangangahulogan ini nga an tinuod nga gugma ha Dios diri la basta emosyon nga inaabat han kasingkasing. Labot pa ha pagin kinasingkasing, an aton gugma ha Dios kinahanglan mag-upod han ngatanan naton nga kapasidad ha espirituwal ngan pisikal. Ini an ginkikinahanglan ni Jehova ha aton, sumala kan propeta Mika.
4 Sadang naton higugmaon hi Jehova ha aton bug-os nga pagkatawo. Pinaagi ha pag-una ha iya ha aton kinabuhi, iginpapakita naton nga hinigugma gud naton hiya. Ha nauna nga artikulo, ginhisgotan naton an upat nga paagi ni Jehova ha pagpakita han iya daku nga gugma ha iya mga anak. Yana, hihisgotan naton kon paonan-o naton maipapakita ngan mapapahilarom an aton gugma ha iya ha mga paagi nga iya ginkakarawat.
IPAKITA NGA MAPASALAMATON KA HA MGA TAGANA NI JEHOVA
5. Ano an karuyag naton ibalos kan Jehova tungod han ngatanan nga ginbubuhat niya para ha aton?
5 Kon nakakakarawat ka hin regalo, ano an imo ginbubuhat? Posible gud nga ipapakita mo an imo apresasyon. Dugang pa, gagamiton mo an regalo ngan diri ito babalewarayon. An disipulo nga hi Santiago nagsurat: “An tagsa nga maopay nga regalo ngan an tagsa nga perpekto nga hatag nagtitikang ha igbaw, kay tikang ito ha Amay han mga lamrag ha kalangitan nga diri nag-iiba o nagbabag-o, diri pariho han nagbuburobag-o nga mga lambong.” (San. 1:17) Gintatagana gud ni Jehova an aton ginkikinahanglan basi kita mabuhi ngan magin malipayon. Diri ba ito nag-aaghat ha aton nga higugmaon liwat hiya?
6. Ano an kinahanglan buhaton han mga Israelita basi padayon hira nga bendisyonan ni Jehova?
6 An mga Israelita nagpahimulos han pag-ataman ni Jehova ha sulod hin ginatos ka tuig ngan hura nga ginbendisyonan hira ha materyal ngan espirituwal. (Deut. 4:7, 8) Kondi, basi padayon nga makakarawat hin bendisyon, kinahanglan nira sundon an Balaud han Dios, nga nag-uupod han regular nga paghalad kan Jehova han “una han mga siyahan na bunga” han tuna. (Eks. 23:19) Hito nga paagi, maipapakita han mga Israelita nga diri nira ginbabalewaray an gugma ngan mga bendisyon ni Jehova.
7. Paonan-o naton magagamit an aton mga “manggad” ha pagpakita han aton gugma kan Jehova?
7 Kumusta man kita? Bisan kon diri na kita gin-oobligar nga maghatag hin literal nga mga halad yana, angayan la nga ipakita naton nga hinigugma naton an Dios pinaagi ha paghatag ha iya han aton mga “manggad.” (Prob. 3:9) Ano an pipira nga paagi ha pagbuhat hito? Magagamit naton an aton materyal nga mga panag-iya ha pagsuporta ha mga buruhaton han Ginhadian ha aton lugar ngan ha bug-os nga kalibotan. Maopay ini nga paagi ha pagpakita han aton gugma kan Jehova, riko man kita o pobre. (2 Cor. 8:12) Kondi, may iba pa nga paagi nga maipapakita naton nga hinigugma naton hi Jehova.
8, 9. Ano an koneksyon han aton pagsarig ha saad ni Jehova ha aton gugma ha iya? Iilustrar.
8 Gintutdoan kita ni Jesus nga padayon nga unahon an pagpamiling han Ginhadian ngan diri mabaraka kon ano an aton kakaunon ngan isusul-ot. Nagsiring hiya nga maaram an aton Amay kon ano gud an aton ginkikinahanglan. (Mat. 6:31-33) An kahilarom han aton pagsarig hito nga saad nagpapakita kon ano kadaku an aton gugma kan Jehova, tungod kay may koneksyon gud an gugma ngan pagsarig. Aw, imposible kita magkaada daku nga gugma ha usa nga waray kita pagsarig. (Sal. 143:8) Salit, mahimo naton pakianhan an aton kalugaringon: ‘An akon ba mga tumong ngan paagi han pagkinabuhi nagpapakita nga hinigugma ko gud hi Jehova? An akon ba panggios kada adlaw nagpapakita nga nasarig ako han iya abilidad ha pagtagana han akon mga panginahanglan?’
9 Iginpakita ni Mike an sugad nga gugma ngan pagsarig. Tikang ha iya kabata, hingyap na niya nga mag-alagad ha Dios ha iba nga nasud. Bisan han inasaw-an na hiya ngan may duha nga anak, waray mawara an iya hingyap. Tungod kay nadasig ha damu nga artikulo ngan mga report mahitungod ha pag-alagad ha lugar diin mas daku an panginahanglan, ginpasimple ni Mike ngan han iya pamilya an ira kinabuhi. Ginbaligya nira an ira balay ngan binalhin ha gutiay nga apartment. Gin-ibanan liwat ni Mike an kadaku han iya negosyo ngan nahibaro hiya kon paonan-o ito papadalaganon gamit an Internet bisan kon aadto hiya ha iba nga nasud. Katapos binalhin hi Mike ngan an iya pamilya, ngan paglabay hin duha ka tuig han malipayon nga pag-alagad, hiya nagsiring: “Naeksperyensyahan namon nga tinuod gud an ginsiring ni Jesus ha Mateo 6:33.”
PAMALANDONGA AN KAMATUORAN TIKANG HA DIOS
10. Pariho kan David, ano an kapulsanan ha aton han pagpamalandong han kamatuoran mahitungod kan Jehova?
10 Mga 3,000 ka tuig an naglabay, nabantad hi David ha iya nakita ha langit. Hiya nagsurat: “An mga langit nagsusumat han kahimayaan han Dios; ngan an kahawanhawanan nagpapahayag han mga buhat han iya mga kamot.” Katapos hiya nagdugang: “An balaud ni Jehova hingpit, nga makakaopay han kalag: An pagpamatuod ni Jehova totoo, nga nakakahimo nga makinaadmananon an usa nga numnom.” Ano an resulta hito nga pagpamalandong ni David? Hiya padayon nga nagsiring: “Makarawat unta ha imo atubangan an mga pulong han akon baba ngan an pamalandong han akon kasingkasing, O Jehova nga bantilis nakon, ngan akon manunubos.” Matin-aw, hi David nagkaada duok ngan marig-on nga relasyon ha iya Dios.
11. Paonan-o naton magagamit an kahibaro nga iginhahatag ha aton ni Jehova ha pagpakita han aton gugma ha iya? (Kitaa an retrato ha tinikangan hini nga artikulo.)
11 Yana, gintututdoan kita ni Jehova hin damu nga butang mahitungod ha iya, ha iya katuyoan, ha iya mga linarang, ngan ha iya Pulong. An kalibotan nag-aaghat ha mga tawo nga magkaada hitaas nga edukasyon. Kondi, iginpapakita han mga eksperyensya nga an pagkab-ot hito kasagaran nga nagriresulta ha kawara han pagtoo ngan gugma ha Dios. Pero an Biblia nagsasagda ha aton nga diri la magkaada kahibaro kondi magkaada liwat kinaadman ngan pagsabot. Nangangahulogan ito nga kinahanglan naton gamiton an kahibaro nga iginhatag ha aton han Dios basi magpahimulos kita ngan an iba. (Prob. 4:5-7) Kaburut-on han Dios nga “matalwas an ngatanan nga klase hin tawo ngan magkaada husto nga kahibaro ha kamatuoran.” (1 Tim. 2:4) Iginpapakita naton an aton gugma ha Dios kon madasigon nga ginsusumatan naton an iba han maopay nga sumat han Ginhadian ngan ginbubuligan hira nga hibaroan an katuyoan han Dios para ha katawohan.
12. Ano an ginsiring han usa nga batan-on mahitungod han espirituwal nga mga tagana ni Jehova?
12 Bisan an mga batan-on makakagpakita han ira gugma kan Jehova pinaagi ha pagpamalandong han iya espirituwal nga mga tagana. Hi Shannon nagsiring nga han 11 anyos hiya, tinambong hiya ngan an iya 10 anyos nga bugto ha “Diosnon nga Debosyon” Distrito nga Kombensyon kaupod han ira mga kag-anak. Durante han usa nga sesyon, ginhangyo an mga batan-on nga lumingkod ha usa nga dapit. Bisan kon ginkukulba, lumingkod hiya didto. Katapos nalipay gud hiya han an tagsa nga batan-on gintagan hin maopay nga libro nga Questions Young People Ask
KARAWATA AN SAGDON NGAN DISIPLINA NI JEHOVA
13, 14. Ano an sadang naton magin reaksyon kon gindidisiplina kita ni Jehova, ngan kay ano?
13 An Biblia nagpapahinumdom ha aton: “Kon hin-o an hinihigugma ni Jehova iya sinasaway, bisan sugad han amay ha anak nga iya ikinalilipay.” (Prob. 3:12) Kon sugad, ano an sadang naton magin reaksyon kon gindidisiplina kita ni Jehova? Hi apostol Pablo nagsiring: “Waray disiplina nga makalilipay samtang iginpapadapat, lugod masakit ito.” Diri ginmiminos ni apostol Pablo an importansya o bili han disiplina, tungod kay hiya padayon nga nagsiring: “Pero katapos, nagbubunga ito hin kamurayawan ngan katadongan ha mga nabansay hito.” (Heb. 12:11) Kon hinigugma naton hi Jehova, diri gud naton sadang igbalewaray an iya sagdon o masina hito. Bangin diri ini masayon para ha pipira. An aton gugma ha Dios mabulig ha aton nga karawaton an sagdon ngan himoon an ginkikinahanglan nga mga pagbag-o.
14 Ha panahon ni Malakias, damu nga Judio an waray mamati ha sagdon han Dios. Maaram hira han Balaud may kalabotan ha paghalad pero ginbalewaray nira ito, salit gintagan hira ni Jehova hin mapwersa nga sagdon. (Basaha an Malakias 1:12, 13.) Mationan-o kaseryoso an ira sitwasyon? Hi Jehova nagsiring ha ira: “Akon ipadadara an panhimaraot ngada ha iyo, ngan akon panhihimarauton an iyo mga bendisyon; oo, akon na ngani hira pinanhimaraot tungod kay diri . . . niyo ibinubutang ha kasingkasing [an akon sugo].” (Mal. 2:1, 2) Matin-aw, kon tinuyo o padayon naton nga ginbabalewaray an mahigugmaon nga sagdon ni Jehova, madadaot an aton pakigsangkay ha iya.
15. Ano nga disposisyon nga komon ha kalibotan yana an sadang naton likyan?
15 Hinin makikalugaringon nga henerasyon, damu an diri makinarawaton ha sagdon ngan disiplina. Bisan an iba nga nakarawat han sagdon o disiplina kasagaran nga napipiritan la ha pagbuhat hito. Kondi an mga Kristiano ginsasagdonan nga ‘diri magsubad han mga paagi hini nga sistema.’ Kinahanglan naton hibaroan ngan sundon an hingpit nga “kaburut-on han Dios.” (Roma 12:2) Pinaagi han organisasyon ni Jehova, gintatagan kita niya hin napapanahon nga sagdon mahitungod ha damu nga bahin han aton kinabuhi
SARIG KAN JEHOVA PARA HA PROTEKSYON NGAN KATALWASAN
16, 17. (a) Kay ano nga sadang naton tagdon an kaburut-on ni Jehova kon naghihimo kita hin desisyon? (b) Paonan-o nagpakita an mga Israelita hin kawaray-gugma ngan kawaray-pagsarig kan Jehova?
16 Kon an gudtiay nga kabataan naabat hin peligro, nangangaro dayon hira hin bulig ha ira mga kag-anak. Samtang nagtutubo hira, nahibabaro hira ha pagsarig ha ira kalugaringon nga pagturotimbang ngan ha paghimo hin kalugaringon nga mga desisyon. Parti ito han pagin adulto. Kondi, adton may duok nga relasyon ha ira mga kag-anak nangangaro anay hin giya ngan sagdon ha ira kag-anak antes maghimo hin desisyon. Sugad gihap hito may kalabotan ha aton relasyon kan Jehova. Gintutugotan kita niya nga maghimo han aton kalugaringon nga mga desisyon. Kondi, magpapakita kita hin kawaray-gugma ngan kawaray-pagsarig ha iya kon maghihimo kita hin mga desisyon nga diri gintatagad an iya kaburut-on. Kon masarig kita kan Jehova, tatagan kita niya han iya baraan nga espiritu basi buligan kita nga buhaton an husto.
17 Ha panahon ni Samuel, napirde han mga Pilisteohanon an Israel ha usa nga away. An katawohan han Dios nagkinahanglan gud hin bulig ngan proteksyon. Ano an ira ginbuhat? Nagdesisyon hira: “Kuhaa ta nganhi ha aton an arka han kauyonan ni Jehova tikang ha Silo, nga ini mahanganhi ha aton, ngan magluwas ha aton tikang ha kamot han aton mga kaaway.” Ano an resulta? “May usa ka daku nga pamatay; kay may napukan han Israel nga katloan ka yukot nga tawo nga naglalakat. Ngan an arka han Dios nadara.” (1 Sam. 4:2-4, 10, 11) Han gindara han mga Israelita an Arka, baga hin sinarig hira kan Jehova para hin bulig. Kondi ha pagkamatuod, waray hira mangaro kan Jehova hin giya; ginsunod nira an ira kalugaringon nga ideya, ngan nag-antos gud hira tungod hito.
18. Ano an igintututdo han Biblia may kalabotan ha pagsarig kan Jehova?
18 An salmista nagpakita han iya gugma ngan pagsarig kan Jehova han hiya nagsurat: “Paglaom ha Dios; kay pagdadayegon ko pa hiya tungod han pagbulig han iya nawong. O Dios nakon, an akon kalag nasusubo ha sakob nakon: Salit nahinunumdom ako ha imo.” (Sal. 42:5, 6) Sugad ba liwat hito an imo inaabat kan Jehova? Duok ka ba ha iya ngan nasarig ka ha iya? Bisan kon oo an imo baton, mahimo mo pa gihapon mapahilarom an imo pagsarig ha iya uyon hini nga ginsisiring han Biblia: “Sarig kan Jehova ha bug-os mo nga kasingkasing, ngan ayaw sandig dida ha imo kalugaringon nga pagsabot: Ha ngatanan mo nga dalan kilalaha hiya, ngan hiya magtututdo han imo mga agianan.”
19. Paonan-o mo maipapakita kan Jehova nga hinigugma mo hiya?
19 Hi Jehova an una nga naghigugma ha aton, ngan hito nga paagi iginpakita niya kon paonan-o naton hiya hihigugmaon. Hinaot pirme naton hinumdoman an iya maopay gud nga susbaranan, ngan dugang nga ipakita nga hinigugma naton hiya ha aton ‘bug-os nga kasingkasing, bug-os nga kalag, bug-os nga hunahuna, ngan bug-os nga kusog.’


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Colosas 1:1-29
1 Tikang kan Pablo, nga apostol ni Kristo Jesus pinaagi han kaburut-on han Dios, ngan kan Timoteo nga aton bugto,2 para ha mga baraan ngan matinumanon nga kabugtoan ha Colosas nga kahiusa han Kristo:Makarawat unta niyo an diri-matupngan nga pagkabuotan ngan kamurayawan tikang ha Dios nga aton Amay.3 Pirme kami nagpapasalamat ha Dios nga Amay han aton Ginoo nga hi Jesu-Kristo kon nag-aampo kami para ha iyo,4 kay nakabati kami mahitungod han iyo pagtoo kan Kristo Jesus ngan han iyo gugma ha ngatanan nga baraan5 tungod han paglaom nga makarawat an igin-andam para ha iyo ha langit. Hinbatian na niyo an mahitungod hini nga paglaom pinaagi han mensahe han kamatuoran han maopay nga sumat6 nga nakaabot ha iyo. Sugad la nga an maopay nga sumat namumunga ngan nag-uuswag ha bug-os nga kalibotan, sugad liwat hito an nahitatabo ha iyo, tikang ha adlaw nga hinbatian niyo ngan hinbaroan hin husto an kamatuoran mahitungod han diri-matupngan nga pagkabuotan han Dios.7 Ito an iyo hinbaroan kan Epafras nga aton hinigugma nga igkasi-uripon, nga matinumanon nga ministro han Kristo ngan representante namon.8 Nagsumat liwat hiya ha amon han iyo gugma ha espirituwal nga paagi.9 Ito an hinungdan nga tikang ha adlaw nga hinbatian namon ito, waray kami undang ha pag-ampo para ha iyo ngan paghangyo nga mapuno unta kamo han husto nga kahibaro mahitungod han iya kaburut-on nga may bug-os nga kinaadman ngan pagsabot ha espirituwal nga mga butang,10 basi magkinabuhi ha paagi nga inuuyonan ni Jehova basi mapalipay gud hiya samtang padayon nga namumunga kamo ha tagsa nga maopay nga buhat ngan nag-uuswag ha husto nga kahibaro mahitungod ha Dios.11 Hinaot maparig-on kamo pinaagi han daku nga gahum uyon ha iya mahimayaon nga pagkagamhanan basi makaantos gud kamo nga may pagpailob ngan kalipay,12 samtang nagpapasalamat kamo ha Amay nga binulig ha iyo nga magin kwalipikado nga makiangbit ha panurundon han mga baraan nga aada ha kalamrag.13 Gintalwas kita niya tikang ha awtoridad han kasisidman ngan ginbalhin kita ngadto ha ginhadian han iya hinigugma nga Anak,14 nga pinaagi ha iya natalwas kita tungod han lukat, nga nangangahulogan hin kapasayloan han aton mga sala.15 Hiya an dagway han diri-nakikita nga Dios, an suhag han ngatanan nga hinimo han Dios,16 kay pinaagi ha iya ginhimo an ngatanan nga iba nga butang ha langit ngan ha tuna, an mga butang nga nakikita ngan an mga butang nga diri-nakikita, mga trono man, mga pagmando, mga gobyerno, o mga awtoridad. An ngatanan nga iba nga butang ginhimo pinaagi ha iya ngan para ha iya.17 Dugang pa, hiya an nauna hini ngatanan nga butang ngan pinaagi ha iya nahimo an ngatanan nga iba nga butang,18 ngan hiya an ulo han lawas, an kongregasyon. Hiya an tinikangan, an suhag tikang ha mga patay, salit hiya an nauna han ngatanan nga butang;19 kay karuyag han Dios nga an iya Anak magin kompleto han ngatanan nga butang,20 ngan pinaagi ha iya maipahiuli ha Iya an ngatanan nga iba nga butang, mga butang man ito ha tuna o mga butang ha langit. Ini nga pakigmurayaw natutuman pinaagi han iya dugo nga inawas ha pasakitan nga kahoy.*21 Ha pagkamatuod, kamo hadto bulag ha Dios ngan iya mga kaaway kay naghunahuna kamo hin magraot nga buhat,22 pero yana iginpahiuli na kamo han Dios ha iya kalugaringon pinaagi han kamatayon han tawhanon nga lawas hito nga usa, basi kamo maipresentar nga baraan ngan waray-hugaw ngan waray maiaakusar ha iya atubangan.23 Sigurado ito kon magpadayon kamo ha pagtoo, magpabilin nga natindog ha pundasyon, marig-on ngan diri nahisisimang tikang ha paglaom sumala han maopay nga sumat nga iyo hinbatian ngan iginsangyaw ha ngatanan nga hinimo han Dios ha ilarom han langit. Mahitungod hini nga maopay nga sumat, ako hi Pablo, nagin ministro.24 Nalilipay ako yana ha akon mga pag-antos para ha iyo kaopayan, ngan waray pa maeksperyensyahi hin bug-os han akon lawas an mga kasakitan tungod han Kristo. Ini nga akon gin-aantos, para ini ha kaopayan han iya lawas, nga amo an kongregasyon.25 Nagin ministro ako hini nga kongregasyon uyon ha pagkatinaporan nga iginhatag ha akon han Dios para ha iyo kaopayan basi maisangyaw hin bug-os an pulong han Dios26 nga amo an sagrado nga tinago nga waray isumat ha naglabay nga mga sistema ngan mga henerasyon. Pero yana iginpahayag na ito ha iya mga baraan,27 nga ha ira nalilipay an Dios nga ipahibaro an mahimayaon nga karikohan han sagrado nga tinago nga iginsusumat ha mga nasud, nga amo an Kristo nga kahiusa niyo, ngan an paglaom nga himayaon upod niya.28 Aton hiya iginpapasamwak, ngan aton iginpapahamangno ngan igintututdo ha ngatanan an bug-os nga kinaadman, basi an tagsa nga tawo maipresentar naton nga bug-os nga kahiusa han Kristo.29 Tungod hini, maduruto nga nagbubuhat ako, ngan nangangalimbasog gud ha bulig han iya gahum nga ginagamit niya ha akon.


text:
APENDISE
Hin-o hi Miguel nga Arkanghel?
AN ANGHEL nga tinatawag nga Miguel diri agsob unabihon ha Biblia. Kondi, kon gin-uunabi hiya, may-ada hiya aktibo nga ginbubuhat. Ha libro nga Daniel, hi Miguel nakikig-away ha magraot nga mga anghel; ha surat ni Judas, nakikiglantugi hiya kan Satanas; ngan ha Pahayag, nakikig-away hiya ha Yawa ngan ha iya mga demonyo. Pinaagi han pagdepensa ha pagmando ni Jehova ngan pakig-away ha mga kaaway han Dios, nagbubuhat hi Miguel uyon ha kahulogan han iya ngaran
Usahay, may mga tawo nga kilala ha sobra usa nga ngaran. Pananglitan, an patriarka nga hi Jakob kilala liwat sugad nga Israel, ngan hi apostol Pedro, sugad nga Simon. (Genesis 49:
Arkanghel. Gin-uunabi han Pulong han Dios hi Miguel “nga punoan han mga anghel [“an arkanghel,” NW].” (Judas 9) Tigamni nga hi Miguel tinatawag nga an arkanghel. Nagpapasabot ini nga usa la an sugad nga anghel. Ha pagkamatuod, an termino nga “arkanghel” makikita ha Biblia para ha usa la, diri gud para ha damu. Dugang pa, para la kan Jesus an katungdanan han usa nga arkanghel. Mahitungod han binanhaw nga Ginoo nga hi Jesu-Kristo, an 1 Tesalonika 4:16 nasiring: ‘An Ginoo, ha usa nga pagsinggit, ngan ha tingog han punoan han mga anghel [“arkanghel,” NW], malusad tikang ha langit.’ Salit an tingog ni Jesus iginsasaysay sugad nga tingog han usa nga arkanghel. Iginpapasabot kon sugad hini nga teksto, nga hi Jesus mismo amo an arkanghel nga hi Miguel.
Lider han Kasundalohan. An Biblia nasiring nga “hi Miguel ngan an iya mga anghel nakikipag-away kontra ha dragon . . . ngan han iya mga anghel.” (Pahayag 12:7) Salit, hi Miguel amo an Lider han kasundalohan han matinumanon nga mga anghel. Ha Pahayag iginsasaysay liwat hi Jesus sugad nga Lider han kasundalohan han matinumanon nga mga anghel. (Pahayag 19:14-16) Ngan espisipiko nga gin-uunabi ni apostol Pablo an “Ginoo nga hi Jesus” ngan an “iya gamhanan nga mga anghel.” (2 Tesalonika 1:
^ par. 6 An dugang nga impormasyon nga nagpapakita nga an ngaran nga Miguel ginagamit para ha Anak han Dios makikita ha Tomo 2, pahina 393-4, han Insight on the Scriptures, nga iginpublikar han mga Saksi ni Jehova.


text:
May-ada Ba Nagdisenyo Hito?
An Gamit han mga Bungot han Misay
AN MGA misay kasagaran nga aktibo ha gab-i. An mga bungot hito nabulig ha ira basi masabtan kon ano an aada ha ira palibot ngan makadakop hin mabibiktima, labi na kon masirom.
Tagda ini: An mga bungot han misay konektado ha mga tisyu nga damu an ugat. Ini nga mga ugat sensitibo bisan ha mahinay la hinduro nga harupoy han hangin. Salit nahibabaroan han mga misay an mga butang nga aada ha ira hirani bisan kon diri nira ito nakikita—matin-aw nga bentaha ini kon masirom.
Tungod kay sensitibo an bungot han mga misay, ginagamit nira ini para hibaroan an lokasyon ngan gios han usa nga butang o han ira bibiktimahon. Nabulig liwat ini ha ira nga hibaroan an kadaku han usa nga luho antes hira magsari ha pagsulod hito. An Encyclopædia Britannica nasiring nga “diri pa bug-os nga nasasabtan an gamit han mga bungot (vibrissae); pero nahibaroan nga kon gin-uutod ito, temporaryo nga naiibanan an kapasidad han misay.”
An mga syentista nagdidisenyo hin mga robot nga may mga sensor nga pariho han mga bungot han misay basi mabuligan an mga robot nga makalikay ha mga butang nga nakakaulang ha ira. Ini nga mga sensor nga gintatawag nga mga e-whisker, “damu an gamit ha pagpauswag may kalabotan ha paghimo hin mga robot, ha koneksyon han tawo ngan han kompyuter, ngan ha mga butang nga may kinabuhi,” siring ni Ali Javey, usa nga syentista nga propesor ha University of California, ha Berkeley.
Ano ha imo panhunahuna? An mga bungot ba han misay produkto han ebolusyon, o may nagdisenyo hito?
Mahibaro hin Dugang
LIBRO NGAN BROSYUR


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Efeso 6:1-24
6 Mga anak, magmasinugtanon kamo ha iyo mga kag-anak kahiusa han Ginoo, kay matadong ini.2 “Pasidunggi an imo tatay ngan an imo nanay,” kay ini an siyahan nga sugo nga may saad:3 “Basi maghingaopay ka ngan maghilawig an imo kinabuhi ha tuna.”4 Ngan mga amay, ayaw niyo pag-aringita an iyo mga anak, lugod atamana hira uyon ha disiplina ngan sagdon* ni Jehova.5 Kamo nga mga uripon, magmasinugtanon kamo ha iyo tawhanon nga mga agaron, nga may respeto, kahadlok, ngan pagkasinsero ha iyo kasingkasing, sugad han iyo pagsugot ha Kristo,6 diri kon may-ada la nakakakita basi lipayon an mga tawo, kondi sugad nga mga uripon han Kristo, nga bug-os-kalag nga nagbubuhat han kaburut-on han Dios.7 Kinaburut-on nga magpauripon kamo, sugad hin ngadto kan Jehova ngan diri ha mga tawo,8 kay maaram kamo nga bisan ano nga maopay nga ginbubuhat han kada tagsa, babalosan hiya ni Jehova, uripon man hiya o diri.9 Kamo liwat nga mga agaron, tratara niyo hira hin maopay, nga diri nananarhog, kay maaram kamo nga an ira ngan an iyo Agaron aadto ha langit, ngan waray hiya ginpapaurog.10 Ha kataposan, magpadayon kamo pagkuha hin gahum tikang ha Ginoo ngan ha iya gamhanan nga kusog.11 Isul-ot niyo an kompleto nga armas tikang ha Dios, basi kamo makatindog hin marig-on kontra ha tuso nga mga buhat* han Yawa;12 kay nakikig-away* kita, diri kontra ha dugo ngan unod, kondi kontra ha mga gobyerno, kontra ha mga awtoridad, kontra ha mga magmarando hinin masirom nga kalibotan, kontra ha magraot nga espiritu ha langitnon nga mga lugar.13 Tungod hini, isul-ot niyo an kompleto nga armas tikang ha Dios, basi pag-abot han maraot nga adlaw makaato kamo ngan makatindog hin marig-on katapos niyo tumanon an ngatanan.14 Salit tindog kamo hin marig-on nga may paha han kamatuoran ha iyo hawak, may kutamaya han katadongan,15 ngan an iyo mga tiil may sandalyas han pagin andam ha pagpasamwak han maopay nga sumat mahitungod han kamurayawan.16 Ha ngatanan nga kahimtang, gamita an daku nga taming han pagtoo nga ipaparong niyo ha ngatanan nga naglalaga nga pana han usa nga maraot.*17 Karawata liwat an helmet han katalwasan, ngan an espada han espiritu, nga amo an pulong han Dios,18 samtang ha tagsa nga higayon magpadayon kamo ha ngatanan nga klase han pag-ampo ngan pangamuyo uyon ha espiritu. Ngan tungod hini padayon kamo nga magmata ngan mangamuyo para ha ngatanan nga baraan,19 ngan para liwat ha akon, basi pagbuka ko han akon baba makayakan ako nga may kagawasan, ha pagpahibaro han sagrado nga tinago han maopay nga sumat,20 nga tungod hito nagbubuhat ako sugad nga embahador nga nakakadena, basi waray kahadlok nga makayakan ako mahitungod hito sugad la nga angay ako magyakan.21 Yana, basi mahibaro liwat kamo han akon ginbubuhat ngan kon ano an nahitatabo ha akon, hi Tiquico, nga hinigugma nga bugto ngan matinumanon nga ministro han Ginoo, an magsusumat ha iyo han ngatanan.22 Tungod hini ginsusugo ko hiya ngada ha iyo, basi mahibaroan niyo an amon kahimtang ngan basi maliaw niya an iyo kasingkasing.23 Hinaot an kabugtoan magkaada kamurayawan ngan gugma nga may pagtoo tikang ha Dios nga Amay ngan ha Ginoo nga hi Jesu-Kristo.24 Makarawat unta han ngatanan nga may tinuod nga gugma ha aton Ginoo Jesu-Kristo an diri-matupngan nga pagkabuotan.


text:
Leksyon 8
Kay Ano nga Gintutugotan han Dios an Karaotan Ngan Pag-antos?
1. Paonan-o nagtikang an karaotan?
Nagtikang an karaotan ha tuna han siyahan nga nagbuwa hi Satanas. Ha tinikangan, hingpit hiya nga anghel, pero ‘waray hiya magpadayon ha kamatuoran.’ (Juan 8:44) Ginhingyap niya an pagsingba nga para la ha Dios. Nagbuwa hiya ha siyahan nga babaye, hi Eva, ngan gin-aghat hi Eva nga sugton hiya imbes nga an Dios. Pariho kan Eva, gintalapas liwat ni Adan an Dios ngan nagresulta ito hin pag-antos ngan kamatayon.
Han gin-aghat ni Satanas hi Eva nga talapason an Dios, iya gintikangan an pagrebelde ha pagkasoberano han Dios, o han katungod han Dios ha pagmando. Pariho kan Satanas, ginsalikway han kadam-an nga tawo an pagmando han Dios. Salit hi Satanas an nagin magmarando han kalibotan.
2. May depekto ba an linarang han Dios?
Hingpit an tanan nga linarang han Dios. An mga tawo ngan mga anghel iya ginlarang nga may kapas ha pagsunod ha iya hin bug-os. (Deuteronomio 32:4, 5) Ginlarang kita nga may kagawasan ha pagpili ha pagbuhat hin maopay o hin maraot. Salit may higayon kita nga ipakita an aton gugma ha Dios.
3. Kay ano nga gintutugotan han Dios an pag-antos tubtob yana?
Tikang han pagrebelde ha Eden, gintugotan ni Jehova nga may magrebelde ha iya pagkasoberano. Kay ano? Basi ipakita nga an iya la pagmando an maghahatag hin kaopayan ha katawohan. (Eklesiastes 7:29; 8:9) Paglabay hin 6,000 ka tuig, napamatud-an nga tinuod ito. Pakyas an gobyerno han tawo ha pagwara han girra, krimen, kawaray-hustisya, o sakit.
Kabaliktaran ha pagmando han tawo, an pagmando han Dios naghahatag hin kaopayan ha mga nagpapasakop hito. (Isaias 48:17, 18) Diri mag-iiha, wawad-on ni Jehova an ngatanan nga gobyerno han tawo. Adton nagpapasakop la ha pagmando han Dios an makakaukoy ha tuna.
4. Nagkaada kita ano nga higayon tungod han pagpailob han Dios?
Hi Satanas nagsiring nga an mga tawo nag-aalagad la kan Jehova tungod ha mga kapulsanan nga ira nakakarawat. Karuyag mo ba pamatud-an nga buwa ito? Mahihimo mo ito! Tungod han pagpailob han Dios may higayon kita nga ipakita kon kan kanay pagmando kita nadapig—ha pagmando ba han Dios o han tawo. Maipapakita naton ito ha paagi han aton pagkinabuhi.
5. Paonan-o naton maipapakita nga ginpipili naton an Dios sugad nga aton Magmarando?
Maipapakita naton nga ginpipili naton an Dios sugad nga aton Magmarando pinaagi ha pagkuha hin kahibaro ngan pakigbahin ha tinuod nga pagsingba nga uyon ha Biblia. (Juan 4:23) Ginsasalikway naton an pagmando ni Satanas kon diri kita nakikigbahin ha politika ngan ha girra, sugad han ginbuhat ni Jesus.
Ginagamit ni Satanas an iya gahum basi aghaton an mga tawo ha pagbuhat hin maraot ngan imoral. Kon iginsasalikway naton ito nga mga buhat, bangin tamayon o kontrahon kita han iba naton nga kasangkayan ngan kapamilya. (1 Pedro 4:3, 4) Salit ano an aton hihimoon? Makikig-upod ba kita ha mga tawo nga nahigugma ha Dios? Susugton ba naton an iya maaramon ngan mahigugmaon nga mga balaud? Kon bubuhaton naton ito, mapapamatud-an naton nga buwa an ginsiring ni Satanas nga waray tawo nga magigin matinumanon ha Dios kon naatubang hin magkuri nga sitwasyon.
An gugma han Dios ha mga tawo nagpapasarig ha aton nga matatapos an karaotan ngan pag-antos. Adton natoo hini mabubuhi ha waray kataposan dinhi ha tuna.
Mahibaro hin Dugang
Ano Gud ba an Igintututdo han Biblia?
Kay Ano nga Tinutugotan han Dios an Pag-antos?
Damu an naghuhunahuna nga an Dios an angay basulon ha ngatanan nga pag-antos ha kalibotan. Kumusta ka man? Hibaroi kon ano an ginsisiring han Dios mahitungod han mga hinungdan han pag-antos.


text:
Saldang
An Saldang iyo an bituon sa sentro kan Sistema Solar. Minalibot digdi an Kinàban asin iba pang mga planeta, mga bulalakaw sagkod kometa. Ini an pinakaimportanteng hinahalean kan enerhiya na nagsusuporta asin nagmamantenir kan buhay sa kinaban. An Saldang haros perpektong talidong na plasma na mainit nanggad. An diametro kaini 109ng beses pagkadakula sa tamanyo kan kinaban asin may masa ini nin 330,000 na beses sobra sa masa kan kinaban. An kumposisyon kemikal kaini magkabaranga sa tulong parte kan masa hidrogeno, asin an haros tada binibilog nin helium saka igwang mas dikit na mga kantidad nin mga elementong mas magagabat siring kan oxigeno, karbon, neon asin iron.[1]
Mga panluwas na takod[liwaton | liwaton an gikanan]
- [1] Sun:Facts and Figures. Kinua 25-03-15
Toltolan[liwaton | liwaton an gikanan]
- ↑ http://nssdc.gsfc.nasa.gov/planetary/factsheet/sunfact.html Kinua 25-03-15


text:
Tubig
It tubig (Iningles Nahigaraan:(H2O) Hydrogen Dioxide peru an tawag hini in Dihydrogen Monoxide (Iningles:Water) (Pambansa:Tubig) in uska sustansya kimikal nga may-ada kimikal nga pormula nga H2O. It uska molekula hit tubig in nagsusulod hin uska oksiheno ngan duha ka hidroheno nga mga atomo nga ginsusumpay pinaagi hin mga pagdukot cobalento. Iton in likidu ha mga timpiratura ha igbaw han 0 °C (273.15 K, 26 °C) citation neededha dagat nga katupngan, pero ini in agsob aada ha Kalibutan nga naka-sulidu nga estadu, yilo, ngan ayri nga estadu.


text:
Istorya 110: Timoteo—Bag-o nga Kabulig ni Pablo
AN BATAN-ON nga nakikita mo dinhi nga kaupod ni apostol Pablo amo hi Timoteo. Naukoy hiya ha Listra upod han iya pamilya. An iya nanay amo hi Eunice ngan an iya lola amo hi Loida.
Ini an ikatulo ka beses nga pagbisita ni Pablo ha Listra. Mga usa ka tuig na an naglabay, siyahan nga kinanhi hira Pablo ngan Bernabe basi magsangyaw. Ngan hini nga panahon binalik utro hi Pablo upod an iya sangkay nga hi Silas.
Ano an ginsisiring ni Pablo kan Timoteo? Nagpapakiana hiya: ‘Karuyag mo ba umupod ha amon ni Silas? Mabubuligan mo kami ha pagsangyaw ha mga tawo ha higrayo nga lugar.’
‘Oo, karuyag ko umupod,’ binaton hi Timoteo. Salit waray pag-iha, ginbayaan ni Timoteo an iya pamilya ngan inupod kanda Pablo ngan Silas. Kondi antes naton hibaroan an ira byahe, aton anay kitaon kon ano an nahitabo kan Pablo. Mga 17 ka tuig na tikang nga nagpakita hi Jesus ha iya ha dalan tipakadto ha Damasko.
Hinumdumi nga kinadto hi Pablo ha Damasko basi pagtimarauton an mga disipulo ni Jesus, kondi yana usa na hiya nga disipulo! Ha urhi, may-ada mga kaaway nga nagplano ha pagpatay kan Pablo tungod kay nadiri hira nga nagtututdo hiya mahitungod kan Jesus. Kondi ginbuligan hiya han mga disipulo nga makapalagiw. Ira iginbutang hiya ha alat ngan igintunton ha gawas han pader han syudad.
Katapos, kinadto hi Pablo ha Antiokia basi magsangyaw. Didto siyahan nga gintawag nga Kristiano an mga sumurunod ni Jesus. Katapos, ginsugo hira Pablo ngan Bernabe ngadto ha higrayo nga nasud basi magsangyaw. Usa han mga syudad nga ira ginbisita amo an Listra, an lugar ni Timoteo.
Paglabay hin mga usa ka tuig, binalik hi Pablo ha Listra ha iya ikaduha nga byahe. Han inupod hi Timoteo kanda Pablo ngan Silas, maaram ka ba kon diin hira kumadto? Kitaa an mapa, ngan aton usisahon an iba nga lugar.
Siyahan, kinadto hira ha kahirani nga Ikonio, sunod, ha usa pa nga syudad nga Antiokia liwat an ngaran. Katapos hito, nagbyahe hira ngadto ha Troas, sunod ngadto ha Filipos, ha Tesalonika ngan ha Berea. Nakikita mo ba an Atenas ha mapa? Nagsangyaw didto hi Pablo. Katapos, mga usa ngan tunga ka tuig nga nagsangyaw hira ha Korinto. Kahuman hito, ginbisita nira an Efeso. Katapos, binalik hira ha Cesarea sakay ha barko, ngan nagbyahe ngadto ha Antiokia, diin nagpabilin hi Pablo.
Salit ginatos ka kilometro an ginbyahe ni Timoteo ha pagbulig kan Pablo ha pagsangyaw han “maopay nga sumat” ngan pag-organisa hin damu nga Kristiano nga kongregasyon. Pagdaku mo, magigin matinumanon ka ba nga surugoon han Dios pariho kan Timoteo?
Buhat 9:19-30; 11:19-26; kapitulo 13 tubtob 17; 18:1-22.
1. Roma; 2. Malta; 3. Berea; 4. Tesalonika; 5. Korinto; 6. Filipos; 7. Atenas; 8. Kreta; 9. Troas; 10. Efeso; 11. Mileto; 12. Kolosas; 13. Antiokia; 14. Ikonio; 15. Listra; 16. Kipre; 17. Antiokia; 18. Cesarea; 19. Jope; 20. Damasko; 21. Jerusalem; 22. An Daku nga Dagat (Mediteranyo)
Mga pakiana
- Hin-o an batan-on ha retrato, diin hiya naukoy, ngan ano an ngaran han iya nanay ngan han iya lola?
- Ano an baton ni Timoteo han ginpakianhan hiya ni Pablo kon karuyag niya umupod ha ira ni Silas ha pagsangyaw ha mga tawo ha higrayo nga lugar?
- Diin siyahan nga gintawag nga mga Kristiano an mga sumurunod ni Jesus?
- Ano nga mga syudad an ginbisita nira Pablo, Silas, ngan Timoteo han binaya hira ha Listra?
- Ha ano nga paagi ginbuligan ni Timoteo hi Pablo, ngan ano an sadang igpakiana han mga batan-on yana ha ira kalugaringon?
Dugang nga mga pakiana
- Basaha an Buhat 9:19-30.
Paonan-o nagin maikmat hi Pablo han ginkontra hiya tungod han maopay nga sumat? (Buh. 9:22-25, 29, 30; Mat. 10:16)
- Basaha an Buhat 11:19-26.
Paonan-o ipinapakita han asoy ha Buhat 11:19-21 26 nga ginigiyahan han espiritu ni Jehova an pagsangyaw nga buruhaton?
- Basaha an Buhat 13:13-16, 42-52.
Paonan-o ipinapakita han Buhat 13:51, 52 nga waray tumugot an mga disipulo nga paluyahon hira han pagkontra? (Mat. 10:14; Buh. 18:6; 1 Ped. 4:14)
- Basaha an Buhat 14:1-6, 19-28.
Ha ano nga paagi nabulig ha aton an mga pulong nga “ira igintubyan hira ha Ginoo” basi maibanan an aton duro nga kabaraka samtang ginbubuligan naton an mga bag-ohan? (Buh. 14:21-23; 20:32; Juan 6:44)
- Basaha an Buhat 16:1-5.
Ha ano nga paagi nga an pagsunod ni Timoteo ha pagpaturi nagpapabug-at han pagkaimportante han pagbuhat han ‘ngatanan nga bagay tungod han maopay nga sumat’? (Buh. 16:3; 1 Kor. 9:23; 1 Tes. 2:8)
- Basaha an Buhat 18:1-11, 18-22.
Ano an ipinapakita han Buhat 18:9, 10 may kalabotan han paggiya ni Jesus ha pagsangyaw nga buruhaton, ngan ha ano kita makakasarig yana tungod hito? (Mat. 28:20)


text:
AN BARANTAYAN (ARADMAN NGA EDISYON) February 2017
Ini nga gowa nagsusulod han aradman nga mga artikulo para ha Abril 3-30, 2017.
Matutuman Gud an Katuyoan ni Jehova!
Ano an orihinal nga katuyoan han Dios para ha tuna ngan ha katawohan? Ano an nagin problema? Kay ano nga an halad-lukat ni Jesus an yawi ha katumanan han katuyoan han Dios?
An Lukat—“Perpekto nga Hatag” Tikang ha Amay
Ini nga kahikayan han Dios diri la naghahatag hin makalilipay nga mga bendisyon, nagbabaton liwat ini han importante nga mga isyu ha uniberso.
ISTORYA HAN KINABUHI
Naeksperyensyahan Gud Namon an Diri Matupngan nga Pagkabuotan han Dios
Naeksperyensyahan nira Douglas ngan Mary Guest an diri matupngan nga pagkabuotan han Dios sugad nga mga payunir ha Canada ngan sugad nga misyonero ha Brazil ngan Portugal.
Hi Jehova an Nangunguna ha Iya Katawohan
Ha kadaan nga panahon, ginamit hi Jehova hin mga indibiduwal basi manguna ha iya katawohan. Ano an mga pamatuod nga hiya gud an naggiya hini nga mga indibiduwal?
Hin-o an Nangunguna ha Katawohan han Dios Yana?
Nagsaad hi Jesus nga makakaupod hiya han iya mga sumurunod tubtob ha ikatarapos hini nga sistema. Paonan-o niya ginigiyahan an katawohan han Dios yana?
Mga Pakiana Tikang ha mga Magbarasa
Hi apostol Pablo nagsurat nga ‘diri itutugot han Dios nga sulayon kita labaw han aton maiilob.’ Nagpapasabot ba ini nga abanse nga gin-uusisa han Dios kon ano an aton maiilob ngan katapos ginpipili niya an pagsari nga aton aatubangon?
TIKANG HA ATON DAAN NGA MGA KOLEKSYON
“Waray Makuri o Hirayo Hinduro nga Dalan”
Han ikatarapos han dekada han 1920 ngan temprano han dekada han 1930, iginpakita han madasigon nga mga payunir nga determinado hira nga ipasamwak an maopay nga sumat han Ginhadian han Dios ha haluag nga interyor nga mga lugar han Australia.


text:
Mga pinaurog nga pakli
Mga sumat han pagmintinar
- Haglaba nga mga pakli
- Haglipot nga mga pakli
- Lint errors
- Mga doble nga redirekta
- Mga gidaani nga pakli
- Mga ginkikinahanglan nga batakan
- Mga ginkikinahanglan nga pakli
- Mga nagkikinahanglan hin file
- Mga nagkikinahanglan hin kaarangay
- Mga nagkikinahanglan hin pakli
- Mga nahibulag nga mga pakli
- Mga pakli nga may pinakagutiay nga mga rebisyon
- Mga pakli nga waray sumpay nga yinaknan
- Mga redirect nga utod
- Pages not connected to items
- Pinapasaliporan nga mga pakli
- Pinapasaliporan nga mga titulo
- Waray kaarangay nga mga batakan
- Waray kaarangay nga mga kaarangay
- Waray kaarangay nga mga paypay
- Waray kagamit nga mga fayl
- Waray kagamit nga mga kaarangay
- Waray kagamiti nga mga batakan
- Waray na kakadtoan nga mga pakli
Talaan hin mga pakli
- Bilnga
- Category tree
- Disambiguation pages
- Entity usage
- Ginsusubay an mga kategorya
- Mga kaarangay
- Ngatanan nga mga pakli
- Ngatanan nga pakli nga may-ada pahiuna-nga-sumpay
- Pages linking to disambiguation pages
- Pages on topics near you
- Pages with a page property
- Pages with badges
- Talaan hin mga redirect
Magpalista nga masakob / paghimo hin bag-o nga akawnt
Mga gumaramit ngan mga katungod
- Autoblocks
- Change credentials
- Global account manager
- Global accounts list
- Global group management
- Igliwat o igtanggal an e-mail address
- Igrest an mga token
- List OAuth applications
- List of globally blocked IP addresses
- Lista hin mga nágámit
- Membership in global groups
- Mga bot password
- Mga gumaramit nga nakapugong
- Mga iginhatag
- Mga karuyag
- Mga katungod han grupo hin gumaramit
- Mga ámot ni User
- Notifications
- Pagdudumara hin mga katungod han gumaramit
- Remove credentials
- Taramdan hin mga gumaramit nga nanggigios
- igreset an tigaman-hit-pagsulod
Mga kababag-o pala ngan mga log
Sumat media ngan mga ginkarga-pasaka
Datos ngan mga higamit
Ginreredirek an mga pakli nga pinaurog
Mga pakli nga damo nagamit
- Mga pakli nga may-ada pinakadamo nga mga interwiki
- Mga pakli nga may-ada pinakadamo nga mga rebisyon
- Mga paypay nga may-ada pinakadamo nga mga kaarangay
- Pinakadamo nga mga ginsumpayan nga kaarangay
- Pinakadamo nga mga ginsumpayan nga pakli
- Pinakadamo nga nahisumpayan nga mga paypay
- Pinakana-transclude nga mga pakli


text:
Buhat
3 Han hira Pedro ngan Juan tikadto ha templo para ha pag-ampo han mga alas-3 ha kulop,* 2 may usa nga lalaki nga piay tikang pa ha katawo nga gindadara ngadto. Kada adlaw iginbubutang nira hiya hirani ha ganghaan han templo nga gintatawag nga Makaruruyag nga Ganghaan basi makilimos ha mga tisulod ha templo. 3 Pakakita niya kanda Pedro ngan Juan nga tisulod ha templo, nakilimos hiya. 4 Kondi ginkita hiya nira Pedro ngan Juan ngan ginsidngan: “Kitaa kami.” 5 Salit iya ginkinita hira, kay naglalaom hiya nga may makakarawat hiya tikang ha ira. 6 Pero nagsiring hi Pedro: “Waray ako silber ngan bulawan, kondi kon ano an may-ada ako ihahatag ko ha imo: Ha ngaran ni Jesu-Kristo nga Nazareno, lakat!” 7 Ginkaptan ni Pedro an too nga kamot han lalaki nga piay ngan ginpatindog hiya. Tigda nga nagbaskog an iya mga rapadapa ngan mukobuko; 8 ngan han nakalugaring na hiya pagtindog, nagtikang hiya paglakat. Katapos inupod hiya ha ira ngadto ha templo, ngan samtang tipakadto, naglalakat hiya, naglulukso-lukso, ngan nagdadayaw ha Dios. 9 An ngatanan nga tawo nga nakadto nakakita ha iya nga naglalakat ngan nagdadayaw ha Dios. 10 Nakilala nira nga hiya an tawo nga nagliliningkod hadto ha Makaruruyag nga Ganghaan han templo basi makilimos. Salit nahipausa gud hira ngan diri makatoo han nahitabo ha iya.
11 Samtang nakapot ini nga tawo ha kamot nira Pedro ngan Juan, an ngatanan nga tawo didto nagdadlagan ngadto ha ira ha gintatawag nga portiko* ni Solomon, ngan nanhipausa gud hira han nahitabo. 12 Han nakita ini ni Pedro, ginsidngan niya an mga tawo: “Mga taga-Israel, kay ano nga nahipapausa gud kamo hini, o kay ano nga ginkikinita niyo kami nga sugad hin napalakat namon hiya pinaagi han kalugaringon namon nga gahum o tungod ha debosyon ha Dios? 13 An Dios ni Abraham ngan ni Isaac ngan ni Jacob, an Dios han aton kaapoy-apoyan, naghimaya han iya Surugoon nga hi Jesus, nga iginsalikway ngan igintubyan niyo basi patayon bisan kon nagdesisyon hi Pilato nga buhian hiya. 14 Oo, iyo iginsalikway an usa nga baraan ngan matadong, ngan naghangyo lugod kamo nga pagawson an tawo nga parapamatay, 15 kondi iyo ginpatay an lider nga ginpili ha paghatag hin kinabuhi. Pero ginbanhaw hiya han Dios, ngan kami mismo mga testigo hito. 16 Salit pinaagi han iya ngaran ngan han amon pagtoo ha iya ngaran, nagmakusog ini nga tawo nga iyo nakikita ngan nakikilala. An pagtoo pinaagi ha iya nakaopay gud hini nga tawo, sugad han iyo nakikita. 17 Ngan yana, mga kabugtoan, maaram ako nga ginbuhat niyo ito tungod ha kaignorante, pariho han iyo mga magmarando. 18 Kondi hito nga paagi gintuman han Dios an mga butang nga abanse nga iginpahayag niya pinaagi ha baba han ngatanan nga propeta, nga mag-aantos an Kristo.
19 “Salit pagbasol kamo ngan pagbag-o basi pasayloon* an iyo mga sala, basi umabot ha iyo an panahon han pagrepresko tikang kan Jehova mismo, 20 ngan basi sugoon niya an Kristo nga ginpili para ha iyo, hi Jesus. 21 Kinahanglan magpabilin hiya ha langit tubtob ha panahon nga mahibalik ha orihinal nga kahimtang an ngatanan nga ginsiring han Dios pinaagi ha baba han iya baraan nga mga propeta hadto. 22 Ha pagkamatuod, hi Moises nagsiring, ‘Hi Jehova nga Dios magpipili para ha iyo hin propeta nga pariho ha akon tikang ha iyo kabugtoan. Kinahanglan mamati kamo han bisan ano nga iya igsusumat ha iyo. 23 Ha pagkamatuod, pupoohon han Dios an ngatanan nga kalag nga diri namamati hito nga Propeta.’ 24 Ngan an ngatanan nga propeta, tikang kan Samuel ngan an mga sumunod, nagpahayag liwat mahitungod hini nga mga adlaw. 25 Mga anak kamo han mga propeta ngan han kasabotan nga ginhimo han Dios ha iyo kaapoy-apoyan. Nagsiring hiya kan Abraham: ‘Pinaagi han imo tulin* an ngatanan nga pamilya ha tuna bibendisyonan.’ 26 Katapos pilion han Dios an iya Surugoon, ginsugo hiya siyahan ngada ha iyo basi bendisyonan kamo pinaagi han pagpatalikod han tagsa ha iyo ha maraot nga mga buhat.”


text:
Leksyon 10
Paonan-o Mo Makikilala an Tinuod nga Relihiyon?
1. Usa la ba an tinuod nga relihiyon?
Usa la nga relihiyon an igintutdo ni Jesus ha iya mga sumurunod, an tinuod nga relihiyon. Pariho ito hin dalan nga tipakadto ha kinabuhi nga waray kataposan. Hi Jesus nagsiring nga “talagsa la an nakakaagi” hito nga dalan. (Mateo 7:14) An pagsingba la nga iginbasar ha Biblia an kinakarawat han Dios. An ngatanan nga tinuod nga magsiringba nagkakaurosa ha uusa nga pagtoo.
2. Ano an iginpahamangno ni Jesus ha mga Kristiano?
Ginpahamangnoan ni Jesus an mga Kristiano nga may mga tawo nga magtututdo hin buwa. Ha siyahan nga pagkita, baga hin tinuod hira nga Kristiano. Pero mahibabaroan mo nga diri hira tinuod. Paonan-o? An tinuod nga mga Kristiano la an nagpapakita hin mag-opay nga kalidad ngan panggawi.
3. Paonan-o mo makikilala an tinuod nga mga magsiringba?
Tagda inin lima nga pangirilal-an:
Gintatahod han tinuod nga magsiringba an Biblia sugad nga Pulong han Dios. Nangangalimbasog hira nga magkinabuhi uyon ha mga prinsipyo hito. Salit an tinuod nga relihiyon diri pariho ha iba nga relihiyon nga an mga katutdoan iginbasar la ha panhunahuna han tawo. (Mateo 15:7-9) Ginbubuhat han tinuod nga mga magsiringba kon ano an ira igintututdo ha iba.
—Basaha an Juan 17:17; 2 Timoteo 3:16, 17.
Ginpapasidunggan han tinuod nga mga sumurunod ni Jesus an ngaran han Dios, hi Jehova. Ginpasidunggan ni Jesus an ngaran han Dios pinaagi ha pagpakilala hito. Ginbuligan niya an mga tawo nga makilala an Dios ngan gintutdoan hira nga ig-ampo nga mabaraan an ngaran han Dios. (Mateo 6:9) Ha iyo lugar, ano nga relihiyon an nagpapakilala han ngaran han Dios?
—Basaha an Juan 17:26; Joel 2:32.
Iginsasangyaw han tinuod nga mga Kristiano an Ginhadian han Dios. Ginsugo han Dios hi Jesus nga isangyaw an maopay nga sumat han Ginhadian. An Ginhadian han Dios la an paglaom han mga tawo. Iginsangyaw ito ni Jesus tubtob han iya kamatay. (Lukas 4:43; 8:1; 23:42, 43) Nagsiring hiya nga isasangyaw liwat ito han iya mga sumurunod. Kon may makiistorya ha imo mahitungod ha Ginhadian han Dios, ano daw la an iya relihiyon?
—Basaha an Mateo 24:14.
An mga sumurunod ni Jesus diri bahin hinin maraot nga kalibotan. Makikilala mo hira tungod kay diri hira nakikigbahin ha politika o ha mga kasamok ha sosiedad. (Juan 17:16; 18:36) Diri liwat nira ginsusubad an nakakadaot nga binuhatan ngan pamatasan han mga tawo.
—Basaha an Jakobo 4:4.
An tinuod nga mga Kristiano may-ada daku nga gugma ha usa kag usa. Ira hinbaroan ha Pulong han Dios nga sadang tahuron an ngatanan nga tawo anoman an ira lahi. Diri pariho ha buwa nga mga relihiyon, an tinuod nga mga magsiringba diri nasuporta ha girra. (Mika 4:
1-3) Lugod, ginagamit nira an ira panahon ngan mga panag-iya ha pagbulig ngan pagparig-on ha iba. —Basaha an Juan 13:34, 35; 1 Juan 4:20.
4. Makikilala mo ba an tinuod nga relihiyon?
Ano nga relihiyon an nagtututdo uyon ha Pulong han Dios, nagpapasidungog ha ngaran han Dios, ngan nagsasangyaw nga an Ginhadian han Dios la an paglaom han katawohan? Ano nga relihiyon an nagpapakita hin gugma ngan diri nakikigbahin ha girra?
Mahibaro hin Dugang
Ano Gud ba an Igintututdo han Biblia?
An Pagsingba nga Inuuyonan han Dios
Tagda an unom nga pangirilal-an han totoo nga relihiyon.


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Mateo 24:1-51
24 Han tipagawas na hi Jesus ha templo, dinaop ha iya an mga disipulo basi ipakita ha iya an bug-os nga templo.2 Nagsiring hiya ha ira: “Diri ba niyo nakikita ini ngatanan? Ha pagkamatuod susumatan ko kamo: Waray gud usa nga bato nga magpapabilin ha bawbaw han usa nga bato nga diri marurumpag.”3 Han nalingkod hiya ha Bukid han mga Olibo, dinaop ha iya an mga disipulo nga hira la ngan nagsiring: “Sumati kami, San-o ini mahitatabo, ngan ano an magigin tigaman han imo presensya* ngan han ikatarapos hini nga sistema?”4 Ngan hi Jesus binaton: “Pag-ikmat nga diri kamo maisimang han bisan hin-o,5 kay damu an maabot nga magamit han akon ngaran, nga masiring, ‘Ako an Kristo,’ ngan damu an maisisimang.6 Makakabati kamo hin mga girra ngan mga sumat mahitungod han girra. Ayaw kamo kahadlok, kay kinahanglan mahitabo ini, kondi diri pa ito an kataposan.7 “An mga nasud makikig-away ha iba nga nasud ngan an mga ginhadian makikig-away ha iba nga ginhadian, ngan magkakaada gutom ngan mga linog ha iba-iba nga lugar.8 Ini ngatanan nga panhitabo tinikangan pa la han mga kasakitan.*9 “Pasasakitan ngan papatayon kamo han mga tawo, ngan mapupungot ha iyo an ngatanan nga nasud tungod ha akon ngaran.10 Damu liwat an mabaya ha pagtoo, magtatraydor ha usa kag usa ngan masisina ha usa kag usa.11 Damu an maabot nga buwa nga propeta ngan damu an ira maisisimang,12 ngan tungod han pagtikadamu han karaotan magtutugnaw an gugma han kadam-an.13 Pero an magpailob tubtob ha kataposan amo an matatalwas.14 Ngan inin maopay nga sumat han Ginhadian isasangyaw ha bug-os nga inuukyan nga tuna sugad nga pamatuod ha ngatanan nga nasud, ngan sunod hito an kataposan maabot.15 “Salit kon makita niyo nga natindog ha baraan nga lugar an mangil-ad nga butang nga hinungdan han kabungkagan, sugad han gin-unabi ni propeta Daniel, (sadang gumamit hin pagsabot an magbarasa),16 an mga aadto ha Judea sadang pumalagiw ngadto ha kabukiran.17 An aadto ha atop diri na lumusad pagkuha hin mga butang ha iya balay,18 ngan an aadto ha uma diri na umuli pagkuha han iya pantungbaw nga panapton.19 Kairo han mga burod ngan han may minasus-an nga ginmamangnoan hito nga panahon!20 Pag-ampo kamo pirme nga an iyo pagpalagiw diri mahituman ha kathagkot, o ha adlaw han Sabbath,21 kay maabot an daku nga kasakitan nga waray pa mahitabo tikang ha tinikangan han kalibotan tubtob yana, ngan diri na gud mahitatabo utro.22 Ha pagkamatuod, kon diri pahaliputon ito nga mga adlaw, waray tawo nga matatalwas. Pero tungod han mga pinili, pahahaliputon ito nga mga adlaw.23 “Kon may magsiring ha iyo, ‘Kitaa! Aanhi an Kristo,’ o ‘Aadto hiya!’ ayaw kamo pagtuod.24 Kay maabot an buwa nga mga Kristo ngan buwa nga mga propeta ngan magpapakita hin dagku nga tigaman ngan urusahon nga mga butang basi isimang bisan an mga pinili, kon posible.25 Hinumdumi! Ginpahamangnoan ko na kamo.26 Salit kon an mga tawo magsiring ha iyo, ‘Kitaa! Aadto hiya ha kamingawan,’ ayaw kamo paggawas. ‘Kitaa! Aadto hiya ha kwarto,’ ayaw kamo pagtuod.27 Kay an presensya han Anak han tawo magigin pariho han kidlat nga naglalamrag ha bug-os nga kalangitan, tikang ha este tubtob ha weste.28 Kon hain an patay, didto matitirok an mga agila.29 “Katapos gud han kasakitan hito nga panahon, an adlaw magsisirom, an bulan diri maglalamrag, an mga bitoon magkakahulog tikang ha langit, ngan mababay-og an gamhanan nga mga butang ha langit.30 Ngan makikita ha langit an tigaman han Anak han tawo, ngan an ngatanan nga tribo ha tuna magpupukpok han ira dughan tungod ha kasubo, ngan makikita nira an Anak han tawo nga nalusad upod han mga dampog ha langit nga may gahum ngan daku nga himaya.31 Ngan susugoon niya an iya mga anghel ngan pinaagi hin daku nga tunog han trumpeta, ira titirukon an iya mga pinili tikang ha upat nga direksyon han hangin, tikang ha usa nga kataposan han langit tubtob ha usa nga kataposan.32 “Sugad nga ehemplo, tagda an kahoy nga igera: Kon tumubo na an mga sanga hito ngan manaringsing an mga dahon, maaram kamo nga hirani na an katpaso.33 Sugad man, kon makita na niyo ini ngatanan nga butang, makakasiguro kamo nga hirani na hiya ha mga purtahan.34 Ha pagkamatuod, susumatan ko kamo nga diri gud malabay ini nga henerasyon tubtob nga mahitabo ini ngatanan.35 An langit ngan an tuna mawawara, pero an akon mga pulong diri gud mawawara.36 “Mahitungod hito nga adlaw ngan oras waray maaram, bisan an mga anghel ha langit o an Anak, kondi an Amay la.37 Kay an presensya han Anak han tawo magigin pariho ha mga adlaw ni Noe.38 Ha mga adlaw antes han Baha, an mga tawo nangangaon, nanginginom, nangangasawa an kalalakin-an ngan ginpapangasawa an kababayin-an, tubtob nga sinulod hi Noe ha arka.39 Waray hira maghatag hin atensyon tubtob nga inabot an Baha ngan igin-anod hira ngatanan. Magigin sugad liwat hito an presensya han Anak han tawo.40 May duha nga lalaki ha uma: An usa kukuhaon ngan an usa babayaan,41 ngan may duha nga babaye nga naggigiling: An usa kukuhaon ngan an usa babayaan.42 Salit padayon nga magbantay, kay diri kamo maaram kon ano nga adlaw maabot an iyo Ginoo.43 “Pero hibaroi niyo: Kon an tagbalay maaram kon ano nga oras maabot an kawatan, diri gud hiya makaturog basi waray makasulod ha iya balay.44 Tungod hini, mag-andam liwat kamo kay an Anak han tawo maabot ha oras nga diri niyo ginlalaoman.45 “Hin-o gud an matinumanon ngan maaramon nga uripon nga gintaporan han Agaron ha paghatag hin pagkaon ha husto nga panahon ha iya mga surugoon ha panimalay?46 Malipayon ito nga uripon kon ha pag-abot han iya Agaron ito an iya ginbubuhat!47 Ha pagkamatuod susumatan ko kamo: Iya itatapod hito nga uripon an ngatanan nga iya panag-iya.48 “Pero kon an uripon maraot ngan magsiring ha kalugaringon, ‘An akon Agaron naglalangan,’49 ngan iya pangastiguhon an iya mga igkasi-uripon, magkinaon ngan mag-ininom upod han kilala nga mga parahubog,50 an Agaron hito nga uripon maabot ha adlaw nga diri niya ginlalaoman ngan ha oras nga diri niya hinbabaroan.51 Ngan duro nga sirot an ipapadapat ha iya ngan ilalabog hiya ha hinmumutangan han mga hipokrito. Didto hiya magtatangis ngan mangingigot an iya mga ngipon.


text:
Buhat
14 Ha Iconio, hira Pablo ngan Bernabe magkaupod nga sinulod ha sinagoga han mga Judio ngan nagpahayag hin maopay salit damu gud nga Judio ngan Griego an nagin tumuroo. 2 Pero an mga Judio nga waray tumoo nagsulsol ngan nag-impluwensya ha mga tawo han mga nasud nga maghunahuna hin maraot kontra ha kabugtoan. 3 Salit ha sulod hin pipira ka semana, pinaagi han awtoridad ni Jehova, waray kahadlok nga nagsangyaw hira han mensahe mahitungod han iya diri-matupngan nga pagkabuotan, nga iya ginpamatud-an pinaagi ha paghatag ha ira hin gahum ha paghimo hin mga tigaman ngan urusahon nga mga butang. 4 Pero nagkabahinbahin an kadam-an han mga tawo ha syudad; may dinapig ha mga Judio pero an iba ha mga apostol. 5 Han an mga tawo han mga nasud ngan an mga Judio upod an ira mga opisyal nagplano pagmaltrato ngan pagbato kanda Pablo ngan Bernabe, 6 may nagpahibaro ha ira mahitungod hito, salit pinalagiw hira ngadto ha mga syudad han Licaonia, Listra, Derbe, ngan ha mga baryo nga hirani hito. 7 Didto nagpadayon hira ha pagpasamwak han maopay nga sumat.
8 Ha Listra may tawo nga nagliliningkod nga baldado an mga tiil. Piay hiya tikang ha katawo ngan diri gud nakakalakat. 9 Nagpinamati hiya kan Pablo. Han ginkinita hiya ni Pablo ngan naobserbaran nga natoo hiya nga mag-oopay hiya, 10 nagsiring hi Pablo ha daku nga tingog: “Tindog.” Salit tinindog dayon hiya ngan nagtikang paglakat. 11 Pakakita han mga tawo han ginbuhat ni Pablo, ginuliat hira ha pinulongan han Licaonia: “An mga dios nagin pariho han mga tawo ngan linusad nganhi ha aton!” 12 Ngan hi Bernabe gintawag nira nga Zeus, pero hi Pablo gintawag nga Hermes, kay hiya an nangunguna pagyakan. 13 Hirani ha Listra an templo ni Zeus, ngan an iya saserdote nagdara ngadto ha mga ganghaan han syudad hin mga baka nga lalakí ngan mga korona nga dahon ngan bukad kay karuyag niya maghalad upod han damu nga tawo.
14 Pero pakabati hito nira apostol Bernabe ngan Pablo, gin-gisi nira an ira pantungbaw nga panapton, dinalagan ngadto ha mga tawo ngan ginuliat: 15 “Mga kasangkayan, kay ano nga ginbubuhat niyo ini? Mga tawo liwat kami nga may mga kaluyahan pariho ha iyo. Iginsasangyaw namon ha iyo an maopay nga sumat basi bayaan niyo inin waray pulos nga mga butang ngan magsingba ha buhi nga Dios nga naghimo han langit, tuna, dagat, ngan han ngatanan nga butang nga aada hito. 16 Ha naglabay nga mga henerasyon iya gintugotan an ngatanan nga nasud nga magbuhat han ira karuyag, 17 bisan kon pirme hiya nagpapakita hin pamatuod han mag-opay nga iya ginbubuhat pinaagi ha paghatag ha iyo hin uran tikang ha langit ngan hin mga panahon han abunda nga pamunga, gintatagan kamo hin damu nga pagkaon ngan ginpupuno an iyo kasingkasing hin kalipay.” 18 Pero bisan pa hini nga ira ginsiring, nakurian gud hira pagkombinse ha mga tawo nga diri maghalad ha ira.
19 Kondi may inabot nga mga Judio tikang ha Antiokia ngan Iconio ngan ginkombinse an mga tawo, salit ginbato nira hi Pablo ngan gindanas tipagawas han syudad kay kahuna nira nga patay na hiya. 20 Pero han ginpalibotan hiya han mga disipulo, binuhát hiya ngan sinulod ha syudad. Kinabuwasan, kinadto hiya ha Derbe upod hi Bernabe. 21 Kahuman isangyaw an maopay nga sumat hito nga syudad ngan buligan an pipira nga magin disipulo, binalik hira ha Listra, ha Iconio, ngan ha Antiokia. 22 Ginparig-on nira an mga disipulo didto, gindasig hira nga magpadayon ha pagtoo ngan ginsidngan: “Kinahanglan mag-agi kita hin damu nga kasakitan basi makasulod ha Ginhadian han Dios.” 23 Nagpili hira hin kalalakin-an nga magigin mga tigurang ha tagsa nga kongregasyon. Nag-ampo hira ngan nagpuasa, ngan ira igintapod kan Jehova ini nga mga tigurang nga natoo ha iya.
24 Katapos, kinadto hira Pablo ngan Bernabe ha Pisidia ngan ha Pamfilia, 25 ngan kahuman ipahayag an Pulong han Dios ha Perga, kinadto hira ha Atalia. 26 Tikang didto, nagbiyahe hira ha dagat tipakadto ha Antiokia, diin iginpakita ha ira han Dios an diri-matupngan nga pagkabuotan basi mahimo nira an buruhaton nga natuman gud nira yana.
27 Pag-abot nira ha Antiokia, nakigkatirok hira ha kongregasyon, ngan iginsumat nira an damu nga ginbuhat han Dios pinaagi ha ira, ngan an pag-abrihi niya para ha mga nasud han purtahan ngadto ha pagtoo. 28 Salit nakig-upod hira ha mga disipulo didto hin hurohilawig nga panahon.


text:
Rigas Feraios
Rigas Feraios (o Rhegas Pheraeos) o Rigas Velestinlis (o Rhegas Velestinles) (Greko: PήYaς Beλeσtιvλής-Φepaίoς, pronounced [ˈriɣas velestinˈlis feˈreos], natawo nga Avtώvιoς KupιaZής, Antonios Kyriazis, kaluwas [anˈtoɲos cirʝaˈzis]; ginkikilala gihapon nga Kwvσtavtίvoς PήYaς, Konstantinos o Constantine Rhigas; Sinerbyano: Pиra oд Фepe, Riga od Fere, [rǐːɡa ɔd fɛ̂rɛː]; 1757 – Hunyo 13, 1798) in uska Greko nga manunurat ngan rebolusyonaryo, aktibo han Kinabag-ohan nga Pagpapalamrag han Griyego, nahihinumduman komo uska Greko nga nasodnon nga bayani, biktima han pag-aalsa kontra ha Imperyo Ottomano, ngan nangunguna han Greko nga Gera para han Paglulugaring.


text:
Arkohol
An mga arkohol o alkohól[1] amo an mga organic compound nga hinimo tikang ha grupo alkyl nga may usa o labaw ha usa nga mga grupo hydroxyl (-OH) nga nakadukot ha mga atoma karbon.
Mga Alkohol[igliwat | igliwat an pinagtikangan]
Mga Gamit[igliwat | igliwat an pinagtikangan]
Daramo an pinaggagamitan san alkohol. Mahihiagian ini sa mga irimnun (alak), gamit bilang fuel, ngan daramo na mga seyentipiko, medikal ngan indutriyal na gamit.
Alkoholik na irimnun
May ada 1–50% ethanol by volume an mga alkoholik na irimnun, ngan ginkukunsumo ini sa tawo tikang pa sadton pre-historic time. An iba na alkohol sugad san 2-methyl-2-butanol ngan Y-hydroxybutyric acid ginkukunsumo liwat san ira psychoactive na epekto.
Antifreeze
An 50% v/v (by volume) na solusyon san ethylene glycol sa tubig ginagamit bilang antifreeze.
Antiseptics
Ginagamit an ethanol na antiseptic para pag-disinfect sa panit antes turokan sa injection, kaupod an iodine. Nauuso liwat an mga ethanol-based na sabon sa mga restaurant ngan alcohol-based na hand sanitizers.
Fuel
An mga alkohol sugad san ethanol ngan methanol ginagamit bilang fuel, ug ginhahalo san gasolina na tinatawag naman na gasohol.
Preservative
Ginagamit an alkohol bilang preservative para sa mga specimens sa syensya ngan medisina.
Solvent
Daramo an pinaggagamitan san alkohol sa industriya ngan syensya bilang reagent ngan solvent. Gamit an alkohol bilang sangkap san paghimo sin daramo na produkto sugad san mga bulong, pahumot, vegetable essences sugad san vanilla.
Pinanbasaran[igliwat | igliwat an pinagtikangan]
- ↑ Abuyen, Tomas A. Diksyunaryo Waray-Waray [Visaya] English-Tagalog. Kalayaan Press Mktg. Ent., Inc. Quezon City. Tuig 2000. ISBN 971-08-6050-X. Pakli Ihap 9.
Mga reperensya[igliwat | igliwat an pinagtikangan]
- Metcalf, Allan A. (1999). The World in So Many Words. Houghton Mifflin. ISBN 0-395-95920-9.
Mga sumpay ha gawas[igliwat | igliwat an pinagtikangan]
Wiktionary, an gawasnon nga pagpurulongan o diksyunaryu.
- Alcohol (Ethanol) at The Periodic Table of Videos (University of Nottingham)


text:
TACLOBAN CITY- Nagpagawas hin komento an pira nga mga negosyante ha Sinirangan Bisayas may kalabutan ha naging performance ni Presidente Rodrigo Roa Duterte ha sulod hin usa ka tuig nga panirbihan hini ha nasud Pilipinas.
Sumala kan Jack Uy, presidente han Tacloban Filipino Chinese Chamber of Commerce nga kontento ini ha Duterte Administration mahitungod nga maribhong an ekonomiya han Tacloban nga nagangaruyag signgon nga may kauswagan ha pakabuhi han mga negosyante.
Gawas la ha sektor han ekonomiya, guindadayaw guihapon hini an pagtuka ni Duterte ha gyera ala kontra ha illegal nga droga.
Manunumduman nga nagpagawas guihapon hin magkadirudilain nga komento an pira nga magbaralaod ngan grupo hin mga katawhan ha Rehiyon 8 ha kun-ano an mga nabuhat ni Pangulong Duterte.


text:
Diin Naton Mabibilngan an Baton ha Importante nga mga Pakiana ha Kinabuhi?
Mabibilngan ba ito ha . . .
syensya?
pilosopiya?
Biblia?
USA NGA PARASURAT HAN BIBLIA AN NAGSIRING HA DIOS
“Tagi ako hin sarabotan . . . [An] imo pulong amo an kamatuoran.”—Salmo 119:144, 160, An Baraan nga Kasuratan.
Ginbabaton han Biblia an mga pakiana han minilyon nga tawo.
Karuyag mo ba liwat mabaton an imo mga pakiana?
An jw.org nga Web site makakabulig ha imo.
BASAHA online
• An Biblia ha sobra 100 nga linggwahe
• An baton ha mga pakiana may kalabotan ha Biblia
PAGKITA hin mga video nga basado ha Biblia
Mga leksyon ngan kanta para ha kabataan
PAG-DOWNLOAD hin mga publikasyon
An brosyur nga Maopay nga Sumat Tikang ha Dios!
An libro nga Ano Gud ba an Igintututdo han Biblia?
HAIN HININ IMPORTANTE NGA MGA PAKIANA AN KARUYAG MO GUD MABATON?
Hin-o gud ba an nagkukontrol han kalibotan?
Matatapos pa ba an pag-antos?
Mabubuhi gud ba utro an mga patay?
Hibaroi an baton han Biblia hito nga mga pakiana ha jw.org/war.
(Basi mabasa o ma-download ini nga mga tract, i-click an PUBLIKASYON › LIBRO NGAN BROSYUR)
Mahibaro hin Dugang
HIN-O AN NAGBUBUHAT HAN KABURUT-ON NI JEHOVA YANA?
Ano an Makikita ha Amon Web Site?
Hibaroi an dugang pa mahitungod ha amon ngan ha amon gintotoohan pati na an baton ha imo mga pakiana mahitungod ha Biblia.


text:
WORKBOOK PARA HA KATIROK HA PAGKINABUHI NGAN MINISTERYO Agosto 2017
Sampol nga mga Presentasyon
Sampol nga presentasyon para ha Pagpamata! ngan ha pagtutdo han kamatuoran kon kay ano nga ginlarang han Dios an tawo. Gamita ini ha paghimo han imo presentasyon.
MGA BAHANDI TIKANG HA PULONG HAN DIOS
Ginbalosan ni Jehova an Usa nga Pagano nga Nasud
Ginbalosan ni Jehova an mga taga-Babilonya katapos han ira 13 ka tuig nga pagpanakop ha Tiro. Paonan-o niya ginbabalosan an aton pagkamaunungon ngan an aton mga iginsasakripisyo para ha iya?
PAGKINABUHI SUGAD NGA MGA KRISTIANO
Kultibara an Diosnon nga mga Kalidad—Pagkamapainubsanon
Kay ano nga importante an pagkamapainubsanon? Paonan-o naton ito maipapakita? Paonan-o makakabulig ha aton an pag-ampo ngan susbaranan ni Jesus ha pagkultibar han pagkamapainubsanon?
MGA BAHANDI TIKANG HA PULONG HAN DIOS
An Mabug-at nga Responsabilidad han Bantay
Responsabilidad han bantay nga pahamangnoan an syudad han tiarabot nga peligro. Ano an karuyag ipasabot ni Jehova han igintoka niya hi Esekiel sugad nga bantay ha Israel ha simboliko nga paagi?
PAGKINABUHI SUGAD NGA MGA KRISTIANO
Kultibara an Diosnon nga mga Kalidad—Kaisog
Kay ano nga sadang naton atohan an kahadlok ha tawo? Paonan-o an pagpamalandong, pag-ampo, ngan pagsarig kan Jehova mabulig nga magkaada kita kaisog?
MGA BAHANDI TIKANG HA PULONG HAN DIOS
Hirani Na Bungkagon an Gog han Magog
Iginhuhulagway han Biblia an mga mahitatabo antes ngan katapos bungkagon an Gog han Magog.
PAGKINABUHI SUGAD NGA MGA KRISTIANO
Kultibara an Diosnon nga mga Kalidad—Pagtoo
Sugad kan Abraham, sadang kita magpakita hin pagtoo kan Jehova nga Dios bisan kon makuri an pagbuhat hito. Paonan-o makukultibar an marig-on nga pagtoo ngan pagkamaunungon?
MGA BAHANDI TIKANG HA PULONG HAN DIOS
An Bisyon ni Esekiel han Templo Ngan Ikaw
An bisyon ni Esekiel han templo nagpapahinumdom nga hitaas an mga suruklan ni Jehova ha putli nga pagsingba. Paonan-o ini sadang makaapekto ha aton?
PAGKINABUHI SUGAD NGA MGA KRISTIANO
San-o Ako Puydi Mag-auxiliary Payunir Utro?
Usa han pinakamaopay nga paagi ha paghimo hin mga halad ha pagdayaw amo an pag-auxiliary payunir. Puydi mo ba pauswagon an imo ministeryo pinaagi ha pag-auxiliary payunir?


text:
PAGKINABUHI SUGAD NGA MGA KRISTIANO
Kultibara an Diosnon nga mga Kalidad—Pagkamapainubsanon
KON KAY ANO NGA IMPORTANTE:
An pagkamapainubsanon nagriresulta hin duok nga relasyon kan Jehova.—Sal 138:6
An pagkamapainubsanon nakakabulig ha pagkaada maopay nga relasyon ha iba.—Fil 2:3, 4
An pagpahitaas nakakadaot.—Pr 16:18; Ese 28:17
KON PAONAN-O ITO BUBUHATON:
Pangaro hin sagdon ngan iaplikar ito.—Sal 141:5; Pr 19:20
Magin andam ha pagbuhat hin minos nga trabaho para ha iba.—Mat 20:25-27
Ayaw tuguti an imo mga abilidad o pribilehiyo nga magin hinungdan nga magpahitaas ka.—Ro 12:3
KITAA AN VIDEO NGA LIKYI AN NAKAKADAOT HAN PAGKAMAUNUNGON—PAGPAHITAAS, NGAN BATONA AN MASUNOD:
May kalabotan ha aton reaksyon ha sagdon, ano an iginpapakita hito mahitungod ha aton disposisyon?
Paonan-o nakakabulig ha aton an pag-ampo ha pagkultibar han pagkamapainubsanon?
Ano an pipira nga paagi ha pagpakita han pagkamapainubsanon?


text:
Istorya 115: Bag-o nga Paraiso ha Tuna
KITAA an dagku nga kakahoyan, makaruruyag nga mga bukad ngan higtaas nga kabukiran. Makaruruyag gud dinhi, diri ba? Kitaa an bugsok nga ginpapakaon han bata ha iya kamot. Ngan kitaa an mga leon ngan mga kabayo nga aada ha kapatagan. Karuyag mo ba mag-ukoy ha balay nga aada ha lugar nga sugad hini?
Karuyag han Dios nga mabuhi ka ha waray kataposan ha paraiso nga tuna. Ngan diri niya karuyag nga mag-antos ka han bisan ano nga kasakit nga gin-aantos han mga tawo yana. Ini an saad han Biblia ha mga maukoy ha bag-o nga paraiso: ‘An Dios maupod ha ira. Waray na kamatayon o pagtangis o kasakit. An daan nga mga butang nag-agi na.’
Sisiguruhon ni Jesus nga matuman inin urusahon nga pagbag-o. Maaram ka ba kon san-o? Oo, katapos niya wad-on an ngatanan nga karaotan ha tuna ngan bungkagon an magraot nga tawo. Hinumdumi, han nakanhi hi Jesus ha tuna, iya gintambal an ngatanan nga klase hin sakit, ngan ginbanhaw pa ngani niya an mga patay. Ginbuhat ini ni Jesus basi ipakita kon ano an iya pagbubuhaton ha bug-os nga tuna kon hiya na an Hadi ha Ginhadian han Dios.
Hunahunaa la an makalilipay gud nga pagkinabuhi ha bag-o nga paraiso ha tuna! Magmamando ha langit hi Jesus upod adton iya ginpili. Mamangnoan hini nga mga magmarando an ngatanan ha tuna ngan sisiguruhon nga malipayon hira. Aton paghisgotan kon ano an kinahanglan naton buhaton basi masiguro nga tatagan kita han Dios hin kinabuhi nga waray kataposan ha iya bag-o nga paraiso.
Pahayag 21:3, 4; 5:9, 10; 14:1-3.
Mga pakiana
- Ano nga mga kahimtang an iginsasaysay ha Biblia nga aton pahihimulsan ha Paraiso ha tuna?
- Ano an saad han Biblia para hadton maukoy ha Paraiso?
- San-o sisiguruhon ni Jesus nga matuman inin urusahon nga pagbag-o?
- Han nakanhi hi Jesus ha tuna, ano an iya ginbuhat basi ipakita an iya pagbubuhaton sugad nga Hadi han Ginhadian han Dios?
- Ano an sisiguruhon ni Jesus ngan han iya langitnon nga mga igkasi-magmarando kon magmando na hira ha tuna tikang ha langit?
Dugang nga mga pakiana
- Basaha an Pahayag 5:9, 10.
Kay ano nga makakasarig kita nga adton magmamando ha tuna durante han Milenyo nga Pagmando magigin mapinairon ngan maloloy-on nga mga hadi ngan saserdote? (Efe. 4:20-24; 1 Ped. 1:7; 3:8; 5:6-10)
- Basaha an Pahayag 14:1-3.
Ano an iginpapasabot han ngaran han Amay ngan ngaran han Kordero nga nahisurat ha mga agtang han 144,000? (1 Kor. 3:23; 2 Tim. 2:19; Pah. 3:12)


text:
Ano an Kaburut-on han Dios?
Kaburut-on han Dios nga magkinabuhi kita ha kamurayawan ngan kalipayan ha paraiso nga tuna tubtob ha waray kataposan!
Kondi bangin ka magpakiana, ‘Paonan-o ito mahinanabo?’ An Biblia nasiring nga papahinaboon ito han Ginhadian han Dios, ngan kaburut-on han Dios nga an ngatanan nga tawo mahibaro mahitungod hito nga Ginhadian ngan han iya katuyoan para ha aton.—Salmo 37:11, 29; Isaias 9:7.
Kaburut-on han Dios nga an gimaopayi an mapahimulosan naton.
Sugad la nga hingyap han usa nga maopay nga tatay kon ano an gimaopayi para ha iya mga anak, karuyag han aton langitnon nga Amay nga magin malipayon kita tubtob ha waray kataposan. (Isaias 48:17, 18) Nagsaad hiya nga ‘an nagbubuhat han kaburut-on han Dios magpapadayon ha gihapon.’—1 Juan 2:17.
Kaburut-on han Dios nga maglakat kita ha iya dalan.
An Biblia nasiring nga karuyag kita ‘tutdoan’ han aton Maglalarang “han iya mga dalan” basi ‘kita maglakat ha iya mga agianan.’ (Isaias 2:2, 3) Nagtirok hiya “hin mga tawo nga magdadara han iya ngaran” basi maipasamwak an iya kaburut-on ha bug-os nga tuna.—Buhat 15:14, NW.
Kaburut-on han Dios nga magkaurosa kita ha pagsingba ha iya.
An limpyo nga pagsingba kan Jehova diri nagbabahin, kondi nag-uurosa ha mga tawo ha putli nga gugma. (Juan 13:35) Hin-o yana an nagtututdo ha mga tawo ha ngatanan nga dapit kon paonan-o urosa nga makakagsingba ha Dios? Gin-aaghat ka namon nga usisahon an baton hito pinaagi hini nga brosyur.


text:
Sinirangan nga Timor
An Sinirangan nga Timor o Timor Leste (Pinulongan Ingles: Democratic Republic of Timor-Leste, Pinulongan Portuges: República Democrática de Timor-Leste, Pinulongan Tetum: Timór Lorosa'e) in usa nga estado soberano ha Dagatnon nga Salatan-Sinirangan Asya. Katunga hini han isla han Timor, ngan namumutang ngada ha sinirangan. Lakip liwat hini an hagrani nga mga isla han Atauro ngan Jaco, ngan Oecusse, usa nga exclave ha amihanan-katundan nga dapit han isla nga pinapalibutan han kanan Indonesia Katundan nga Timor. An kanan nasod kadako in ginbabanabanahan nga mga 15,410 km2 (5,400 kwardrado milya).
Mga distrito han Sinirangan nga Timor[igliwat | igliwat an pinagtikangan]
An Sinirangan nga Timor ginbahin ngadto hin napulo kag tulo (13) nga mga administratibo nga distrito:
- Lautém
- Baucau
- Viqueque
- Manatuto
- Dili
- Aileu
- Manufahi
- Liquiçá
- Ermera
- Ainaro
- Bobonaro
- Cova Lima
- Oecusse


text:
PAGKINABUHI SUGAD NGA MGA KRISTIANO
Ginpapahimulsan Mo ba an JW.ORG Contact Card?
Tungod kay nagtitikahirani na an daku nga kasakitan, apurado na gud an aton buruhaton. (Pr 24:11, 12, 20) Basi mabuligan an mga tawo, mahimo naton gamiton an contact card basi giyahan an ira atensyon ha Pulong han Dios ngan ha aton website. An contact card may-ada code nga nagtutugway ha video nga Kay Ano nga Kinahanglan Pag-adman an Biblia?, ngan imbitasyon para ha paghangyo hin dugang nga impormasyon o hin pag-aram ha Biblia. May mga nadiri pagkarawat han aton literatura pero naruruyag pag-abri han aton website. Ayaw pag-alang ha paghatag ha ira hin contact card. Kondi, ayaw ibilin an contact card ha mga diri interesado.
Samtang naghihimo ka han imo adlaw-adlaw nga buruhaton, mahimo mo mapukaw an interes han usa pinaagi la ha pagsiring: “May-ada ako karuyag ihatag ha imo. Iginpapakilala hini nga kard an usa nga website nga may-ada libre nga impormasyon ngan mga video mahitungod han iba-iba nga topiko.” (Ju 4:7) Tungod kay gutiay an contact card, mahimo ka magdara hin pipira basi maipanhatag ha tanan nga higayon.


text:
Laos
An Laos o Lao (nga an opisyal nga ngaran Republika Demokratika Popular han Lao o kon ha literal nga Winaray: Republika nga Demokratika han Katawhan han Lao; ha Lao nga yinaknan: ສາທາລະນະລັດ ປະຊາທິປະໄຕ ປະຊາຊົນລາວ nga ha Romano nga kasurat amo an Sathalanalat Pasathipatai Pasason Lao) usa nga ginpalibotan hin tuna nga nasod ha Timugan nga Asya, nga ginsasapitan han Burma (Myanmar) ngan Tsina ha kanawayan, han Vietnam ha sidlanan, han Camboya ha salatan, ngan Thailand ha katundan. An kaagi han Laos natikang han Ginhadian han Lan Xang o Tuna hin Ribo nga mga Gadya o Tuna hin Milyon nga mga Elepante, nga dida tikang han ika-14 nga siglo tubtob han ika-18 nga siglo.
Katapos hin kolonyal nga panahon ha ilarom han Fransya, nagkaaada ini hin paglugaring dida han 1949. Nagkaada hin maiha nga gyera sibil nga natapos hin opisyal han pagdaog han komunista nga Pathet Lao ngan an ira pakaabot ha poder dida han 1975, kondi an mga pag-aragway han mga durudilain nga mga hugpong nagpadayon pa hin pira pa ka tuig.
Etimolohiya[igliwat | igliwat an pinagtikangan]
Ha Lao nga yinaknan, an ngaran han nasod Meuang Lao. an Imperyal nga Franses nga amo an naghimo han nasod nga kabahin han Franses nga Indotsina han 1893, ginsurat an ngaran hin diri-ginluluwas nga "s", i.e. "Laos" (An Lao nga yinaknan mismo waray kataposan nga 's' nga tunog, amo nga it mga Lao nga tawo ginluluwas nira ini sugad han ira tuminongnong nga yinaknan). An agsob nga ginagamit nga porma nga adhetibo amo an "Lao", e.g. "an Lao nga ekonomiya", diri an "Laotianhon" nga ekonomiya - bisan man kon an "Laotian" gin-gagamit ha Iningles pag-indikar han mga tawo han Laos nga diri malipat han Lao nga etniko nga grupo.
Mga Lalawigan ngan mga Distrito[igliwat | igliwat an pinagtikangan]
An Lao ginbahin ngadto hin mga 16 nga mga lalawigan (qwang) ngan an Vientiane nga Kapital (Nakon Luang Vientiane):
- Attapeu
- Bokeo
- Bolikhamsai
- Champasak
- Hua Phan
- Khammuan
- Luang Nam Tha
- Luang Prabang
- Udomxai
- Phongsali
- Salavan
- Savannakhet
- Prefektura han Vientiane
- Lalawigan han Vientiane
- Sainyabuli
- Saisombun Khetphiset (ispisyal nga administratibo nga zona, nga gin-disolver dida han 2006)
- Sekong
- Xieng Khuang
An nasod ginbahin-bahin pa ngadto hin mga distrito (muang).
- ↑ "Background notes – Laos". US Dept. of State. Retrieved 20 January 2012.
- ↑ 2.0 2.1 2.2 2.3 "Laos". International Monetary Fond. Retrieved 2012-04-18.
- ↑ "Human Development Report 2009. Human development index trends: Table G". The United Nations. Retrieved 5 October 2009.


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Mateo 20:1-34
20 “Kay an Ginhadian han langit pariho hin tag-iya han urubasan nga ginawas hin temprano ha aga basi mamiling hin mga trabahador ha iya urubasan.2 Han nagkauyon hiya ngan an mga trabahador nga suholan hira hin usa ka denaryo* an adlaw, ginpakadto niya hira ha urubasan.3 Paggawas utro niya han mga alas-9 ha aga,* nakita niya an iba nga nagtitinindog ha merkado kay waray trabaho,4 ngan ginsidngan hira, ‘Pakadto liwat kamo ha urubasan, ngan susuholan ko kamo han angay ha iyo.’5 Salit kinadto hira. Paggawas utro han tag-iya han mga alas-12 ha udto* ngan han mga alas-3 ha kulop,* amo gihapon an iya ginbuhat.6 Ha urhi, paggawas niya han mga alas-5 ha kulop* nakita niya an iba nga nagtitinindog, ngan nagsiring hiya ha ira, ‘Kay ano nga nagtitinindog kamo dinhi ha bug-os nga adlaw nga waray gintatrabaho?’7 Binaton hira, ‘Tungod kay waray nagpapatrabaho ha amon.’ Iya ginsidngan hira, ‘Pakadto liwat kamo ha urubasan.’8 “Han gab-i na, ginsidngan han tag-iya han urubasan an iya tinaporan, ‘Tawaga an mga trabahador ngan ihatag an ira suhol, tikang ha nahiurhi ngadto ha nahiuna.’9 Pag-abot han mga trabahador nga nagtikang han mga alas-5 ha kulop, an tagsa ha ira nakakarawat hin usa ka denaryo.10 Salit pag-abot han mga nahiuna, naghunahuna hira nga makarawat hira hin sobra pa hito, pero usa ka denaryo liwat an ira nakarawat.11 Pakakarawat nira hito nagreklamo hira ha tag-iya han urubasan,12 ‘Ini nga mga nahiurhi usa la ka oras nga nagtrabaho pero an suhol ha ira imo iginpariho ha amon nga nagtrabaho ha bug-os nga adlaw ngan nag-antos hin sobra nga kapaso!’13 Sugad nga baton ha usa ha ira hiya nagsiring, ‘Sangkay, waray ako pakasala ha imo. Diri ba nagkauyon kita ha suhol nga usa ka denaryo?14 Karawata an para ha imo ngan lakat. Karuyag ko hatagan ini nga nahiurhi hin pariho han imo nakarawat.15 Diri ba katungod ko nga buhaton an anoman nga karuyag ko ha akon mga panag-iya? O naaawa* ka ba tungod kay maopay ako?’16 Hini nga paagi an mga nahiuurhi mahiuuna, ngan an mga nahiuuna, mahiuurhi.”17 Han hi Jesus ngan an 12 nga disipulo nagbabaktas ha dalan tipakadto ha Jerusalem, ginpabulag niya hira ha mga tawo ngan ginsidngan:18 “Pamati kamo. Tikadto kita ha Jerusalem, ngan an Anak han tawo itutubyan ha punoan nga mga saserdote ngan ha mga eskriba. Huhukman nira hiya hin kamatayon,19 ngan itutubyan hiya ha mga tawo han mga nasud basi himoon nga pataraw-an ngan latiguhon ngan igraysang ha kahoy, pero babanhawon hiya ha ikatulo ka adlaw.”20 Katapos, an asawa ni Sebedeo upod an iya duha nga anak nga lalaki dinaop kan Jesus ngan yinukbo basi mangaro hin pabor.21 Hi Jesus nagsiring ha babaye: “Ano an imo karuyag?” Binaton hiya: “Naghahangyo ako nga an akon duha nga anak makalingkod unta kaupod mo ha imo Ginhadian, an usa ha imo too ngan an usa ha imo wala.”22 Nagsiring hi Jesus: “Diri kamo maaram han iyo gin-aaro. Makakainom ba kamo ha kopa nga akon iinuman?” Binaton hira: “Makakainom kami.”23 Nagsiring hiya: “Mainom gud kamo ha akon kopa, pero ini nga paglingkod ha akon too ngan wala diri ako an nagbubuot, kay para ito ha mga gin-andaman han akon Amay.”24 Han nabatian ito han napulo, nasina hira ha magbugto.25 Pero gintawag hira ni Jesus ngan ginsidngan: “Maaram kamo nga an mga magmarando han mga nasud nagpapakaagaron ha mga tawo ngan an mga prominente nagamit hin awtoridad ha ira.26 Diri kamo magin sugad hito, pero an bisan hin-o nga karuyag magkaada daku nga awtoridad ha iyo kinahanglan magin surugoon niyo,27 ngan an bisan hin-o nga karuyag magin una ha iyo kinahanglan magin uripon niyo.28 Sugad la nga an Anak han tawo kinanhi, diri basi pagserbihan kondi basi magserbi ngan maghalad han iya kalag sugad nga lukat para ha damu nga tawo.”29 Han tigawas na hira ha Jerico, sinunod ha ira an damu nga tawo.30 Ngan may duha nga buta nga lalaki nga nalingkod ha ligid han dalan. Han hinbatian nira nga naagi hi Jesus, nagsinggit hira: “Ginoo, Anak ni David, malooy ka ha amon!”31 Pero ginsidngan hira han mga tawo nga diri mag-inaringasa. Kondi nagtikadaku la lugod an ira pagsinggit: “Ginoo, Anak ni David, malooy ka ha amon!”32 Salit inundang hi Jesus, gintawag hira ngan ginpakianhan: “Ano an karuyag niyo nga buhaton ko para ha iyo?”33 Binaton hira: “Ginoo, pukrata an amon mga mata.”34 Tungod ha kalooy ginkaptan ni Jesus an ira mga mata, ngan nakakita dayon hira, ngan sinunod ha iya.
Footnotes
^ Silber nga sinselyo han Roma. Kitaa an Apendise 11.